Pengasas bersama mahu Facebook dipecahkan

NEW YORK: Pengasas bersama Facebook dan bekas teman sebilik Mark Zuckerberg, Chris Hughes menggesa rangkaian media sosial itu dipecahkan dalam artikel dalam akhbar New York Times.

“Kita adalah sebuah negara yang mempunyai tradisi mengekang monopoli tanpa mengambil kira pemimpin syarikat ini mempunyai niat baik sekali pun. Kuasa Mark di luar jangkaan dan tidak bersifat Amerika,” kata Hughes.

Facebook memiliki rangkaian media sosial terbesar dengan lebih dua bilion pengguna di seluruh dunia. Ia juga memiliki WhatsApp, Messenger dan Instagram yang masing-masing digunakan lebih satu bilion orang.

Hughes menubuhkan Facebook secara bersama pada 2004 di Harvard dengan Ketua Pegawai Eksekutifnya, Zuckerberg dan Dustin Moskovitz. Beliau keluar daripada Facebook pada 2007.

“Sudah 15 tahun sejak saya menubuhkan Facebook secara bersama di Harvard dan saya sudah tidak bekerja di syarikat ini sejak sedekad.

“Namun, saya rasa perasaan marah dan tanggungjawab,” kata Hughes yang menjadi pakar strategi Barack Obama, ketika kempen presiden 2008.

Bagaimanapun, syarikat itu tidak memberikan maklum balas segera.

Dalam salah satu skandal keselamatan dan privasi syarikat itu, Facebook didakwa berkongsi maklumat 87 juta pengguna secara tidak patut dengan firma perundingan politik Britain, Cambridge Analytica.

Hughes berkata, kali terakhir beliau bertemu Zuckerberg adalah pada musim panas 2017, beberapa bulan sebagai skandal Cambridge Analytica bocor.

“Mark ada seorang yang baik. Namun, saya marah dengan tumpuan beliau kepada pertumbungan hingga mengorbankan keselamatan dan kehormatan untuk ketikan.

“Saya risau Mark mengelilingi dirinya dengan pasukan yang mengukuhkan kepercayaan beliau berbanding mencabar mereka,” katanya.

Bukan Hughes seorang yang mahu Facebook dipecahkan. Beberapa pembuat dasar juga menggesa peraturan privasi persekutuan dan tindakan anti kepercayaan supaya memecahkan syarikat besar. – Reuters


Bukan salah kami

PEMANDU pacuan empat roda yang putus tangan kanan selepas terbabit kemalangan di Kilometer 66, Jalan Beluran-Telupid, Sandakan, semalam, menafikan kenderaan yang dipandunya memasuki lorong bertentangan.

Sebaliknya, Rawny Alivat Taha, 33, berkata, kenderaan mereka berada di lorong betul tetapi dirempuh sebuah lori yang datang dari arah hadapan.

Menurutnya, sebelum kemalangan, dia bersama lima ahli keluarga lain, termasuk isteri dalam perjalanan pulang ke Penampang selepas bercuti di rumah keluarga di Beluran.

“Ketika kejadian, kenderaan yang saya pandu di belakang dua kenderaan lain menuju ke Kota Kinabalu sebelum lori itu muncul di lorong yang kami lalui.

“Akhirnya berlaku kemalangan dan menyebabkan kenderaan kami terhumban ke kiri jalan.

“Selepas (kenderaan) dilanggar, saya tidak tahu bagaimana tangan saya boleh jadi begitu (putus). Kejadian berlaku sangat pantas,” katanya ketika ditemui di Hospital Duchess of Kent Sandakan, hari ini.

Rawny berkata, dalam keadaan parah, dia sempat keluar dari kenderaan yang sudah remuk teruk ketika itu.

“Saya tidak pengsan malah mampu keluar sendiri dan duduk di tepi jalan, kemudian ada pengguna jalan raya lain yang membantu kami.

“Pemandu lori itu melarikan diri tidak tahu ke mana. Kalau dia tidak salah kenapa tidak berhenti dan bantu kami,” katanya.

Sementara itu, isterinya, Fanny Jukin, 36, berkata, sebelum kenderaan mereka dirempuh, dia lihat dengan jelas lori itu kerana dia duduk di kerusi penumpang belakang suaminya.

“Dari jauh, saya lihat lori itu penuh dengan muatan tapi ditutup dengan sesuatu. Saya tidak pasti muatan apa, cuma melebihi ‘atap’ lori terbabit.

“Lori itu seperti mengelak sesuatu dan masuk ke lorong kami. Akibatnya lori itu menggesel bahagian kanan kenderaan kami.

“Nasib baik kami semua memakai tali pinggang keselamatan dan tidak terhumban keluar dari kenderaan,” katanya.

Katanya, sejurus kejadian itu, mereka semua keluar sendiri dari kenderaan.

“Sebaik keluar, saya tidak melihat lori itu lagi. Tidak tahu ke mana dia (pemandu lori) melarikan diri.

“Sampai hati dia terus lari begitu saja selepas melanggar kenderaan kami sehingga tangan suami saya putus, malah kami pula dipersalahkan,” katanya.

Dalam pada itu, Fanny berkata, dia berharap orang ramai berhenti menyebar gambar kemalangan yang menyebabkan tangan suaminya itu terputus.

“Kami menafikan dakwaan (punca kemalangan) itu sekeras-kerasnya dan turut berharap orang ramai tidak menyebarkan lagi gambar kecederaan suami,” katanya.

Semalam, Kira-kira 4.20 petang, pacuan empat roda Toyota Vigo dinaiki Rawny bersama keluarga bertembung dengan sebuah lori. – Harian Metro


Ayam Diimport Dari Brazil Positif COVID-19

BEIJING: Sampel kepak ayam sejuk beku yang diimport ke bandar selatan China, Shenzhen dari Brazil diuji positif COVID-19, menurut wakil kerajaan bandar itu, semalam.

Penemuan itu menimbulkan kebimbangan bahawa penghantaran bekalan makanan tercemar terbabit berupaya mewujudkan gelombang baharu COVID-19.

Pusat kawalan penyakit tempatan menguji sampel permukaan yang diambil dari kepak ayam sebagai rutin saringan yang dilaksanakan terhadap daging dan bekalan hidupan laut yang diimport sejak Jun lalu, ketika gelombang baharu yang berlaku di Beijing dikaitkan dengan pusat makanan borong Xinfadi, di bandar ini.

Kerajaan Shenzhen mengenal pasti bahawa kilang pemprosesan daging dimiliki Aurora, iaitu syarikat pemproses ayam dan daging babi ketiga terbesar di negara itu adalah sumber kepada bekalan kepak ayam berkenaan.

Kerajaan tempatan mengenal pasti melalui nombor pendaftaran melalui maklumat di laman web syarikat berkenaan. Apabila diperiksa melalui rekod Brazil, nombor itu dihubungkan dengan fasiliti Aurora di negeri selatan Brazil, Santa Catarana.

Aurora, iaitu sebuah syarikat yang tidak tersenarai dalam bursa saham, bagaimanapun tidak memberi maklum balas ketika dihubungi.

Kementerian Pertanian Brazil pula berkata, pihaknya berunding dengan pasukan teknikal membabitkan perkara itu tanpa mengulas lebih lanjut.

Penemuan itu berlaku sehari selepas ditemui tanda yang menyebabkan COVID-19 di bungkusan udang sejuk beku dari Ecuador.

China meningkatkan saringannya di pelabuhan di saat kebimbangan tercetus terhadap makanan import.

Berdasarkan notis, pihak berkuasa kesihatan Shenzhen mengesan dan menguji setiap individu yang mempunyai kontak atau menyentuh produk makanan yang berpotensi tercemar dengan semua hasil keputusannya ialah negatif.

Sementara itu, pihak kedutaan Brazil di Beijing juga tidak memberi maklum balas ketika dihubungi.

“Adalah sukar untuk menyatakan di peringkat mana ayam itu mendapat jangkitan, ” kata pegawai pengeksport daging Brazil yang berpangkalan di China.

Ibu Pejabat Kawalan dan Pencegahan Epidemik Shenzhen berkata, orang awam perlu mengambil langkah berjaga-jaga untuk mengurangan risiko jangkitan daripada bekalan daging dan hidupan laut yang diimport.

Selain membuat saringan terhadap semua bekalan daging dan hidupan yang tiba ke pelabuhan utama dalam tempoh beberapa bulan ini, China juga menggantung sesetengah bekalan daging import dari beberapa sumber termasuk Brazil sejak pertengahan Jun.

Kluster pertama kes COVID-19 dikaitkan dengan pasar hidupan laut Huanan di bandar Wuhan dengan kajian awal mendapati bahawa virus itu berasal daripada haiwan yang dijual di pasar berkenaan.

Li Fengqin, yang mengetuai makmal mikrobiologi di Penilaian Risiko Keselamatan Makanan, Pusat Kebangsaan China, pada Jun lalu memberitahu pihak media bahawa pihaknya tidak menolak kemungkinan bahawa jangkitan baharu COVID-19 berpunca daripada makanan sejuk beku yang tercemar.

Ini kerana, virus itu didapati boleh hidup sehingga tempoh dua tahun pada suhu di bawah 20 darjah Celsius, namun saintis mengatakan bahawa tiada bukti kukuh sehingga kini yang menunjukkan bahawa COVID-19 boleh disebarkan melalui makanan sejuk beku.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Doktor’ Dalang Sindiket Dadah Di Sipitang Tumpas

SIPITANG: Seorang lelaki dikenali sebagai ‘doktor’ yang dipercayai dalang utama sindiket pengedaran dadah di sekitar daerah ini, akhirnya ditahan polis.

Turut diberkas, dua lagi rakannya dalam serbuan di sebuah rumah tidak bernombor di Kampung Pasir, di sini, jam 11.30 pagi, 8 Julai lalu.

Serbuan dilakukan Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Sabah bersama Ibu Pejabat Polis Daerah (IPD) Sipitang, hasil risikan dan maklumat orang ramai.

Ketua Polis Daerah Sipitang, Deputi Superintendan Champin Piuh berkata, ketika serbuan di rumah berkenaan, pihaknya menahan dua lelaki dan menemui paket plastik lut sinar pelbagai saiz di dalam satu kotak di atas meja.

Katanya, risikan dan maklumat kemudian membawa penahanan seorang lagi lelaki dipercayai ahli rangkaian sindiket didalangi doktor terbabit.

“Salah seorang yang ditahan dikenali dengan nama gelaran Doktor@Ajak. Suspek terbabit berperanan sebagai pengedar syabu, manakala dua rakannya itu ada ahli sindiketnya.

“Suspek dipercayai mengedar dalam bentuk set atau ‘bal’ dengan berat antara 5.0 gram hingga 500 gram dengan harga RM20 hingga RM5,000 di sekitar daerah ini,” katanya ketika dihubungi, hari ini.

Champin berkata, dengan tertangkapnya Doktor@Ajak ini, polis dapat melumpuhkan sindiket pengedaran syabu di daerah berkenaan.

“Rampasan dadah syabu ketika serbuan bernilai RM10,000. Siasatan juga mendapati suspek terbabit tidak pernah ditangkap selama ini.

“Hasil ujian saringan air kencing ke atas ketiga-tiga suspek didapati positif syabu,” katanya.

Menurutnya, suspek doktor berusia lingkungan 50 tahun dan dua lagi suspek berusia masing-masing 30 tahun kini direman untuk siasatan lanjut.

“Soal siasat sedang dijalankan bagi mengesan beberapa lagi individu yang terbabit dalam sindiket dadah ini.

“Kes disiasat mengikut Seksyen 39B Akta Dadah Berbahaya (ADB) 1952 yang membawa hukuman mati, jika disabitkan kesalahan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Ditemui Selepas Tiga Hari Hilang

RANAU: Seorang remaja lelaki yang dilaporkan hilang dalam ladang sawit berhampiran Kampung Kirokot di sini, sejak 25 Januari lalu, ditemui hari ini.

Mangsa, Atliano Brandon Frederick, 19, dari Kampung Poring itu ditemui jam 2.17 petang dalam keadaan selamat oleh penduduk kampung serta pasukan penyelamat kira-kira tiga kilometer dari lokasi terakhir dipercayai hilang.

Ketua Balai Bomba dan Penyelamat (BBP) Daerah Ranau, Ridwan Mohd Taib, berkata operasi mencari dan menyelamat (SAR) memasuki hari ketiga yang bermula 27 Januari lalu dan ditamatkan hari ini sebaik mangsa ditemui.

Katanya, pihak bomba dengan kerjasama Pasukan Bomba Sukarela (PBS), Angkatan Pertahanan Awam Malaysia (APM), Polis Diraja Malaysia (PDRM), Jabatan Sukarelawan Malaysia (RELA) serta 50 penduduk kampung melakukan pencarian mangsa di keluasan radius 10 kilometer.

“Mangsa yang juga sedang mencari jalan keluar itu ditemui di kawasan hutan dan dipercayai tersesat ketika pergi menangkap ikan seorang diri.

“Mangsa tidak mengalami kecederaan dan diserahkan kepada pihak polis untuk menjalani pemeriksaan kesihatan di hospital Ranau,” katanya dihubungi.

Pada 24 Januari lalu, mangsa serta tiga lagi rakannya dari Kampung Bongkud dan Kampung Kirokot mengambil upah dengan bekerja mengait buah kelapa sawit di ladang berkenaan selama dua hari.

Bagaimanapun, keesokan harinya jam 3 petang, mangsa yang pergi menangkap ikan seorang diri di sungai berhampiran dipercayai hilang selepas tidak kembali kepada rakan-rakannya.


Tragedi KRI Nanggala-402: Jumpa Kawah Misteri

JAKARTA: Satu kawah misteri dengan diameter 38 meter (m) ditemui berdekatan bangkai kapal selam KRI Nanggala-402 yang tenggelam di perairan Bali.

Penemuan terbaharu itu dikesan Kapal Tan Suo Er Hao milik China yang membuat tinjauan bawah laut untuk mengangkat kapal selam itu ke daratan.

Panglima Komando Armada (Pangkoarmada) II Laksamana Muda Iwan Isnurwanto dalam satu sidang media pada Selasa berkata, kawah berkenaan mempunyai kedalaman antara 10 hingga 15 m.

Namun, katanya, isi kandungan kawah berkenaan belum dikenal pasti.

“Tan Suo Er Hao membuat tinjauan dasar laut yang dalamnya 839m dan apa yang mereka dapati daripada imbasan bawah laut dengan lebar 2.5m dan panjangnya 3.7m tidak jauh beza daripada data yang diberikan KRI Rigel.

“Melalui imej dipaparkan, kita juga boleh melihat bow section serta sail section yang ada tulisannya serta stern section.

“Pada masa sama, mereka menemukan kawah lebarnya kira-kira 35m dengan kedalaman 10 hingga 15 m yang sampai sekarang kita tidak tahu apa sebenarnya kawah itu,” katanya.

Katanya, hasil tinjauan itu Tan Suo Er Hao turut melaksanakan operasi menyelam dengan menumpukan kawah berdekatan bangkai KRI Nanggala-402.

“Mereka tidak dapat mengesan apa sebenarnya dalam kawah itu kerana keadaan gelap.

“Operasi menyelam tahap lima memfokuskan kawasan kawah dan memperluaskan pencarian imej sobnar untuk mencari bahagian pressure hull sepanjang 45m yang masih belum ditemui kedudukannya sampai sekarang,” katanya dalam laporan portal Detik.com.

Pada 21 April lalu, KRI Nanggala 402 terputus hubungan jam 4.25 pagi ketika dalam misi latihan penembakan torpedo sebelum dilaporkan pecah tiga bahagian di dasar laut perairan Bali serta mengorbankan semua 53 anak kapalnya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Faktor Katak Dalam Pilihan Raya Sabah

KOTA KINABALU: Hantaran terbaru yang banyak dikongsi dalam kalangan pengguna media sosial menyenaraikan tarikh penting berikut untuk diingat:

Hantaran tanpa nama pengarang itu menggambarkan sikap sinis dan kecewa terhadap kecenderungan wakil rakyat untuk “tukar baju” – istilah tempatan bagi perbuatan melompat parti.

Istilah yang digunakan oleh rakyat Sabah bagi mereka yang melompat dari sebuah parti ke parti yang lain ialah “katak” atau dalam bahasa Kadazan Dusun “bohangku”.

Dua perkataan itu digunakan secara bebas selepas pilihan raya umum 2018 apabila 5 Adun Upko meninggalkan Barisan Nasional (BN) menyebabkan kerajaan negeri berusia 2 hari yang diketuai oleh bekas ketua menteri Musa Aman tumbang, dan membuka jalan kepada presiden Warisan Shafie Apdal menggantikan beliau.

Ini memulakan siri lompat parti dari BN ke Warisan.

Bulan lepas, 13 Adun membuat pusingan U untuk menyokong Musa pula.

Adun Inanam Kenny Chua yang mewakili PKR merupakan salah seorang daripada mereka.

Seorang pengundi di kawasan Chua, bekas jururawat yang mahu dikenali sebagai Maria, sedang membeli-belah di pasar Telipot di sini ketika disoal sama ada beliau bimbang bahawa Adun yang dipilih selepas ini juga akan “menukar baju”.

Respons beliau menampakkan wajah yang jengkel dengan berkata, “menukar pendirian politik adalah salah. Mereka sepatutnya menghormati kehendak pengundi yang memilih”.

Bekas timbalan speaker Dewan Undangan Negeri (DUN) Sabah Johnson Tee berkata, insiden lompat parti menimbulkan rasa tidak senang dalam kalangan pengundi di negeri itu dan ramai yang terfikir apakah undi mereka bermakna apa-apa.

Tee, bekas setiausaha agung Parti Bersatu Rakyat Sabah (PBRS), bimbang sekiranya sentimen sedemikian menyebabkan jumlah keluar mengundi dalam pilihan raya negeri akan datang merosot.

Pemerhati lain berkata, ramai pengundi berasa pilihan raya itu tidak memberikan mereka pilihan yang bermakna.

“Sentimennya ialah kerajaan pimpinan Warisan kelihatan tidak tahu bagaimana untuk mentadbir negeri secara berkesan, namun pihak satu lagi merupakan muka lama yang pernah dikalahkan sebelum ini,” kata seorang pemerhati.

Rakyat Sabah perlu menunggu sehingga 27 September untuk melihat sama ada katak akan melompat semula, sekali gus menyebabkan mereka juga melompat-lompat kemarahan sekali lagi.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perketat Penguatkuasaan PKPP

KOTA KINABALU: Kerajaan negeri mewajibkan semua individu yang baharu pulang dari luar negara dan memasuki Sabah untuk menjalani perintah kuarantin di stesen kuarantin yang ditetapkan bermula 29 Julai.

Ketua Menteri Datuk Seri Panglima Mohd Shafie Apdal berkata, tindakan itu selaras dengan keputusan kerajaan Persekutuan berdasarkan subseksyen 15(1) Akta Pencegahan dan Pengawalan Penyakit Berjangkit 1988 (Akta 342).

Menurutnya, tempoh kuarantin bagi individu di bawah pengawasan (PUS) adalah selama 14 hari atau berdasarkan jumlah hari penginapan yang ditetapkan oleh Jabatan Kesihatan Negeri Sabah (JKNS).

“Kadar kos kuarantin di stesen kuarantin (hotel yang diwartakan)bagi seorang warganegara dan bukan warganegara (termasuk tanggungan kepada warganegara) adalah sebanyak RM150 sehari.

“Kadar kos bagi pemegang kad Orang Kelainan Upaya (OKU) Jabatan Kebajikan Masyarakat dan warganegara asal Sabah yang  dikuarantin di stesen kuarantin ditanggung oleh kerajaan.

“Bagaimanapun,  kadar kos warganegara yang bukan berasal dari Sabah dan bukan warganegara (termasuk tanggungan kepada warganegara) di stesen kuarantin adalah sebanyak RM150 sehari untuk seorang,” katanya dalam kenyataan di sini semalam.

Beliau berkata, kos ujian COVID-19 termasuk ‘Polimerase Chain Reaction Test’ (PCR) dan ‘Rapid Test Kit’ (RTK) yang ditetapkan oleh JKNS ditanggung oleh PUS.

Selain itu katanya, kerajaan negeri turut mewajibkan semua pelaut atau anak kapal menjalani ujian COVID-19 berkuat kuasa 29 Julai.

Menurutnya, keputusan itu membabitkan anak kapal yang terlibat dalam proses pengambilan (signing-on) dan pelepasan (signing-off) di semua pelabuhan di Sabah.

“Kos ujian COVID-19 dan kos kuarantin di stesen kuarantin yang ditetapkan akan ditanggung oleh majikan masing-masing dan para majikan dan semua anak kapal hendaklah mematuhi sepenuhnya prosedur oeprasi standard (SOP) Kementerian Kesihatan Malaysia (KKM), pihak berkuasa tempatan (PBT) dan pihak yang berwajib,” katanya.

Shafie berkata, penguatkuasaan aktiviti dan perkara yang dibenarkan dalam peraturan Perintah Kawalan Pergerakan Pemulihan (PKPP) akan diperketatkan.

Katanya, ia termasuklah pematuhan SOP pemakaian pelitup muka di tempat awam dan sentiasa mencuci tangan dengan kerap menggunakan air dan sabun atau cecair pembersih tangan.

Menurutnya, pematuhan SOP bagi operasi di premis menjual makanan turut diperketatkan dengan menjaga jarak dua meter antara meja, penjarakan sosial satu meter antara pelanggan dan kapasiti pelanggan di satu meja adalah berdasarkan saiz meja dan duduk secara selang satu kerusi.

Beliau berkata, pengusaha dan pelanggan yang tidak mematuhi SOP akan dikompaun di bawah Peraturan-Peraturan Pencegahan dan Pengawalan Penyakit Berjangkit.- Utusan Borneo


Tiada Komen, Bagi Saya ‘Cool Down’ Dulu – Bung Moktar

KUALA LUMPUR: Susulan kritikan dilemparkan terhadapnya berhubung pelantikan sebagai ketua Pilihan Raya Negeri (PRN) Sabah, Datuk Seri Bung Moktar Radin mengambil sikap berdiam diri.

Katanya, beliau mahu mengambil tempoh bertenang sebelum memberi sebarang komen mengulas kenyataan Datuk Seri Abdul Rahman Dahlan yang mahu menyingkirkannya dari tugas itu.

“Saya belum mahu komen apa-apa. Bagi saya ‘cool down’ dulu,” katanya ringkas ketika dihubungi.

Malam tadi, Abdul Rahman yang juga Ahli Majlis Tertinggi UMNO pada satu sidang media tergempar bersama beberapa ketua UMNO Bahagian dari Sabah menyifatkan keputusan meletakkan Bung Moktar mengetuai jentera bagi menghadapi PRN Sabah, sebagai satu tindakan ‘bunuh diri’.

Bekas Ahli Parlimen Kota Belud itu menggesa Presiden UMNO Datuk Seri Ahmad Zahid Hamidi mengkaji semula keputusan melantik Bung Moktar yang merupakan Pengerusi Badan Perhubungan UMNO Sabah.

Dakwanya, Bung Moktar sedang dibelenggu dengan perbicaraan kes mahkamah, justeru akan menyebabkan UMNO Sabah berada pada kedudukan yang tidak stabil untuk memenangi hati rakyat. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hatrik Syafiq Bantu Benam Sri Lanka

KUALA LUMPUR: Penyerang muda, Syafiq Ahmad membuktikan betapa dia layak menggalas tugas sebagai penyerang utama apabila hatriknya membantu Harimau Malaya membenam Sri Lanka 6-0 pada aksi persahabatan di Stadium Nasional Bukit Jalil, sebentar tadi.

Bagaimanapun, kemenangan itu sememangnya sudah dijangka apatah lagi Malaysia tampil sebagai pasukan lebih baik berbanding skuad ‘Singa Emas’ yang menghuni kedudukan ke-202 dunia itu sekali gus menambah luka ke atas Sri Lanka yang tewas tiga aksi berturut turut sebelum ini.

Apapun, keputusan itu sedikit sebanyak dapat menjadi motivasi terbaik buat pemain negara sebelum bertemu Vietnam bagi aksi Kelayakan Piala Dunia 2022/ Piala Asia 2023 di Hanoi, minggu depan namun harus diingat, Vietnam tidak ‘sejinak’ Sri Lanka.

Pada aksi terbabit, Malaysia bermula garang menghantar amaran awal menerusi percubaan Syafiq pada minit keempat namun tandukannya sedikit melewati palang.

Bagaimanapun, ‘acahan’ Syafiq menjadi kenyataan empat minit berselang apabila percubaannya yang menyambut hantaran lintang Safawi Rasid daripada sebelah sayap kanan skuad negara menerjah gawang untuk gol pertama skuad negara.

Kegagalan Sri Lanka berdepan sepakan sudut dan tidak mengeluarkan bola dengan baik pada minit ke-13 menyaksikan mereka dihukum apabila Shahrul Saad memanfaatkan situasi kelam kabut di hadapan gol untuk menyumbat gol kedua sekali gus Malaysia selesa berkelebihan dua gol hanya dalam tempoh 15 minit pertama.

Malaysia nyata enggan memberi ruang kepada Sri Lanka untuk ‘bernafas’ selepas selang tiga minit, penyerang veteran, Norshahrul Idlan Talaha mencetak nama selaku penjaring menerusi gerakan mirip gol pertama apabila menyudahkan hantaran lintang Syafiq untuk gol ketiga negara.

Berkelebihan tiga gol memasuki babak kedua, Malaysia terus bernafsu untuk ‘meratah’ Sri Lanka dan kali ini, Norshahrul bertindak sebagai perancang apabila hantaran lintangnya disudahkan Akhyar Rashid daripada jarak dekat untuk gol keempat pada minit ke-51.

Gol kelima yang dicari hanya muncul pada minit ke-75 menerusi gerakan solo Syafiq yang mudah menewaskan penjaga gol Sri Lanka, Hilmi Luthfi sebelum pemain berusia 24 tahun itu melengkapkan hatriknya dengan jaringan voli pada minit ke-88.


Pemain Gitar Profesional, Eddy Wan Othman Meninggal Dunia

Pemain gitar profesional, Eddy Wan Othman meninggal dunia tengah malam tadi dipercayai terkena renjatan elektrik.

Berita sedih ini dimaklumkan oleh abangnya, Wan Razmie Wan Othman menerusi Facebook.

“Dukacita dimaklumkan bahawa kedua Adinda saya, Wan Zunira (kiri) dan Eddy Wan Othman  (kanan) sudah berpindah alam menghadap Ilahi malam tadi.

“Kedua jenazah mereka kini di Forensik Selayang dan anak bongsu kepada adinda saya Allahyarhamah Wan Zunira kini di ICU selayang kerana terbabit sama,” tulisnya.

Wan Razmie berkata, kejadian berlaku ketika adiknya (Wan Zunira) memandikan anaknya.

“Perginya seorang ibu ketika sedang menyempurnakan tugasan terakhir beliau memandikan anaknya.

“Perginya seorang adik (Eddy) kerana berusaha menyelamatkan kakak dan anak buah yang sedang dalam renjatan elektrik.

“Semoga keduamu pergi sebagai syahid dan syuhada. Berehatlah kedua adikku. Tugasan kalian di dunia dah berakhir. Semoga Allah menerima kebaikan kamu berdua,” tulisnya.

Sepanjang kariernya, Eddy atau lebih dikenali sebagai Eddy Malmsteen kerap mengiringi persembahan artis-artis popular antaranya Datuk Hattan, Joey BPR dan ramai lagi.

Berita kematiannya mengejutkan ramai penggiat seni antaranya Datuk Hattan, To’ki, Joey BPR, Along Exists, Uchop Ahmad dan ramai lagi yang bertindak memuat naik ucapan takziah di dinding laman sosial Facebook masing-masing.

Jenazah Eddy dan kakaknya dijangka akan dikebumikan di Tanah Perkuburan Islam Sungai Pusu, Gombak, hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan Khas Covid-19 Dibayar Bermula 6 September – PM

KUALA LUMPUR: Bantuan Khas COVID-19 (BKC) fasa satu akan dibayar bermula 6 September (Isnin) ini dan dijangka selesai 10 September.

Perdana Menteri, Datuk Seri Ismail Sabri Yaakob, ketika mengumumkan perkara itu berkata BKC akan memanfaatkan 10 juta penerima yang terdiri daripada kategori miskin tegar, B40 dan M40, serta golongan bujang yang berkelayakan.

“Saya mengambil maklum isu kelewatan bayaran BKC yang sepatutnya dilaksanakan pada Ogos lalu, justeru saya mengarahkan Kementerian Kewangan menyegerakan pembayaran BKC.

“Hari ini, dana berjumlah RM3.1 bilion disalurkan kepada institusi perbankan yang berkaitan. Proses pengkreditan fasa satu akan bermula pada 6 September 2021 dan dijangka selesai pada 10 September 2021,” katanya dalam kenyataan, hari ini.

BKC ialah sebahagian daripada inisiatif Pakej Perlindungan Rakyat dan Pemulihan Ekonomi (PEMULIH) yang diumumkan kerajaan pada 28 Jun lalu, selain bayaran tambahan kepada pakej rangsangan ekonomi.

Kriteria kelayakan penerima bagi miskin tegar dan B40 ialah bersandarkan semakan Bantuan Prihatin Rakyat 2021, iaitu pendapatan RM5,000 ke bawah bagi isi rumah atau warga emas, manakala bergaji RM2,500 ke bawah untuk individu bujang.

Golongan M40 pula layak menerima BKC sekiranya melaporkan cukai pendapatan, dengan jumlah gaji antara RM5,001 hingga RM9,000 bagi golongan isi rumah dan berpendapatan RM2,500 ke bawah untuk individu bujang.

Bagi fasa satu, golongan miskin tegar merangkumi kategori isi rumah akan menerima bayaran RM500, manakala warga emas sebatang kara dan bujang, masing-masing RM200.

Golongan B40 membabitkan kategori isi rumah akan menerima RM500, manakala warga emas sebatang kara dan bujang masing-masing RM200.

Kumpulan M40 merangkumi kategori isi rumah akan bakal menerima RM250, manakala warga emas sebatang kara dan bujang masing-masing RM100.

Ismail Sabri berkata bayaran BKC seterusnya akan dilaksanakan mengikut jadual ditetapkan dan pengumuman lanjut bakal dibuat oleh Kementerian Kewangan.

“Saya sentiasa peka terhadap keluh kesah rakyat dan berharap pembayaran BKC ini sedikit sebanyak mampu meringankan beban rakyat yang terkesan akibat COVID-19.

“Kerajaan terus komited dalam memastikan kesejahteraan Keluarga Malaysia, terutama kumpulan sasar,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maszlee Keluar Parti Pejuang

SHAH ALAM : Ahli Parlimen Simpang Renggam, Dr Maszlee Malik hari ini mengumumkan penarikan dirinya sebagai Ahli Jawatankuasa Penaja Penubuhan Parti Pejuang Tanah Air (Pejuang).

Beliau berkata, tindakan tersebut diambil kerana ingin menumpahkan sepenuhnya usaha untuk membantu rakyat yang terkesan dengan wabak koronavirus (Covid-19) di negara ini khususnya di Simpang Renggam.

“Usaha dalam gerakan perubahan pendidikan akan diteruskan melalui kapasiti saya sebagai Ahli Parlimen Bebas serta menerusi ruang aktivitisme dan kerja-kerja kemanusiaan di bawah rangkaian pertubuhan bukan kerajaan (NGO) dan rakan-rakan aktivis lain.

“Saya percaya, perubahan tidak memerlukan kedudukan dan jawatan tetapi keinginan dan kesempatan,” katanya dalam satu kenyataan akhbar hari ini.

Terdahulu, pelbagai persoalan timbul apabila kenyataan media dari parti Pejuang bertarikh 1 November dikeluarkan tanpa nama Maszlee dan hanya menyenaraikan nama empat Ahli Parlimen Bebas dari parti itu iaitu Ahli Parlimen Langkawi, Tun Dr Mahathir Mohamad, Ahli Parlimen Jerlun, Datuk Seri Dr Mukhriz Mahathir, Ahli Parlimen Kubang Pasu, Datuk Amiruddin Hamzah dan Ahli Parlimen Sri Gading, Datuk Shahruddin Md Salleh.

Maszlee yang juga bekas Menteri Pendidikan berkata, keputusan itu dibuat berdasarkan dapatan fakta melalui kajian lapangan dan tinjauan terperinci terhadap aspirasi dan kehendak rakyat terbanyak.

“Saya yakin, rakyat sudah muak dengan politik percaturan kuasa oleh pihak politikus elitis.

“Rakyat mahukan ahli politik yang fokus berkhidmat dan benar-benar menyelesaikan masalah yang rakyat hadapi sekarang,” katanya.

Tambah beliau, semua diminta berdoa agar pandemik Covid-19 ini segera reda dan menghilang, selain kehidupan rakyat kembali normal.”Kita belum menang tetapi kita pasti menang, Insya ALLAH,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan Makan Di Restoran, Buka Kedai Gunting Rambut

KOTA KINABALU: Kerajaan Sabah membenarkan beberapa aktiviti sosial dan ekonomi beroperasi semula sepanjang dua minggu lanjutan Perintah Kawalan Pergerakan (PKP) 3.0 yang bermula esok.

Ketua Menteri, Datuk Hajiji Noor, dalam kenyataannya hari ini berkata, ia termasuk makan di restoran, kedai makan dan restoran hotel, pembukaan gerai menjual sayur, ikan dan buah-buahan di tepi jalan serta kedai gunting rambut.

“Aktiviti sukan dan rekreasi tidak bersentuhan fizikal seperti senaman, golf, memancing dan berbasikal juga dibenarkan.

“Bagi aktiviti pembuatan dan perkilangan pula, ia akan diperluaskan kepada industri getah, simen dan cat; kilang berasaskan kayu dan perabot,” katanya.

Semua aktiviti terbabit tidak dibenarkan sepanjang empat minggu pertama PKP 3.0 yang bermula 1 Jun lalu.

Bagaimanapun, katanya kerajaan negeri masih mengekalkan sebahagian besar prosedur operasi standard (SOP) PKP 3.0 yang dikuatkuasakan sejak 1 Jun lalu berikutan pengekalan PKP Fasa 1 selama dua minggu lagi.

Katanya, perincian SOP terbaharu bagi negeri Sabah akan dikeluarkan dalam masa terdekat. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasar Tanjung, Pasar Ikan Tawau Guna QRPay Mulai 1 Mei

TAWAU, 19 April: Penggunaan kaedah pembayaran tanpa tunai secara QRPay akan dikuatkuasakan di Pasar Tanjung serta Pasar Ikan Tawau mulai 1 Mei ini.

Presiden Majlis Perbandaran Tawau (MPT) Datuk Ir Amrullah Kamal berkata, langkah itu merupakan antara usaha mengekang penularan wabak COVID-19 di daerah ini, yang diisytiharkan sebagai zon merah.

Berikutan itu menurutnya, MPT bekerjasama dengan Maybank Tawau, bagi bagi pelaksanaan QRPay Biz untuk peniaga dan pengunjung pasar.

“Penggunaan Maybank QRPay itu tidak terhad kepada pengguna akaun Maybank sahaja, tetapi turut diluaskan kepada bank lain,” katanya dalam satu kenyataan di sini, hari ini.

Amrullah berkata, dengan penguatkuasaan kaedah itu, orang ramai boleh mendaftar dengan Maybank QRPay secara dalam talian.

Dalam pada itu, katanya MPT turut mencadangkan agar transaksi tanpa tunai itu dapat dilaksanakan di semua pasar, pasar raya serta premis perniagaan di Tawau yang dibenarkan dibuka sepanjang tempoh Perintah Kawalan Pergerakan (PKP) berkuatkuasa.

“MPT mengharap kerjasama semua pihak iaitu peniaga dan pembeli menggunakan langkah transaksi tanpa tunai ini,” katanya.

Sementara itu Amrullah berkata, pihaknya bersama jabatan serta agensi barisan hadapan terus meningkatkan usaha mematahkan sebarang rantaian COVID-19 di Tawau.

“Antara usaha dilaksanakan MPT ialah misalnya di pasar meletakkan garisan jarak semeter (jarakkan sosial), menetapkan tempoh pengunjung berbelanja selama 20 minit, dan menghadkan bilangan kemasukan pengunjung ke pasar dihadkan pada satu-satu masa,” katanya.


Pemakaian baju tradisi selain musim perayaan beri peluang pekerjaan kepada rakyat Sabah

KOTA KINABALU, 31 Mei – Pemakaian baju tradisi selain pada musim perayaan dilihat mampu memberi manfaat khususnya peluang pekerjaan kepada rakyat di negeri ini.

Menjelaskan perkara itu, Ketua Menteri Sabah Datuk Seri Mohd Shafie Apdal berkata, bahan-bahan untuk menghasilkan baju tradisi itu tidak diimport dari luar negara sebaliknya daripada bahan tempatan.

“Saya galakkan (memakai baju tradisi)…seumpama kita memakai baju batik, kenapa tidak pakai ini (baju tradisi). Kalau kita memakai pakaian budaya kita, orang akan membeli baju ini dan yang membuat (baju) bukan dari luar, ia dibuat dari tempatan,” katanya.

Beliau berkata demikian kepada pemberita selepas majlis perasmian penutupan perayaan Pesta Kaamatan negeri Sabah di Dewan Hongkod Koisaan (KDCA) Penampang di sini, hari ini. Turut hadir Huguan Siou merangkap Presiden KDCA Tan Sri Pairin Kitingan, menteri-menteri Persekutuan dan kabinet negeri.

Mohd Shafie berkata, pemakaian baju itu juga mampu menyatukan semua rakyat di negeri ini selain dapat memanfaatkan kekayaan warisan rakyat.

“Peralatan perayaan ini banyak kita hasilkan iaitu daripada tanjak, pakaian dan tali pinggangnya yang boleh dijual. Ia boleh dimajukan kalau kita galakkan mereka membeli dan memakainya, saya yakin ramai akan dapat manfaat,” katanya.

Pesta Kaamatan yang dilancarkan pada 1 Mei lepas berakhir hari ini dengan acara kemuncaknya pertandingan melibatkan 64 peserta merebut gelaran Ratu Unduk Ngadau untuk edisi tahun ini.


Pengantin Baru Antara Korban Kemalangan Di Tungku

LAHAD DATU: Pasangan pengantin baharu antara enam yang maut dalam kemalangan ngeri di Kampung Membatu, Jalan Tungku, di sini, semalam.

Difahamkan mangsa Hatijah Jakaria, 35, dan suaminya Mohd Jamil Janil, 22, baharu saja bernikah pada 24 Mei lalu, iaitu hari pertama umat Islam menyambut Aidilfitri.

Ketika kejadian, pasangan itu bersama seorang lagi mangsa Mohamad Faddhil Abd Jaid, 26, menaiki Proton Saga, antara tiga kenderaan yang terbabit dalam kemalangan ngeri membabitkan sebuah lori dan pacuan empat roda Isuzu Dmax.

Menurut sumber, pasangan itu dalam perjalanan ke Bandar Lahad Datu untuk membuat sijil nikah selepas beberapa pejabat kerajaan mula beroperasi secara berperingkat sepanjang tempoh perlaksanaan Perintah Kawalan Pergerakan Bersyarat (PKPB).

Selain pasangan pengantin baharu itu, kemalangan tersebut turut meragut seorang anggota polis berpangkat sarjan, Lizam Ibrahim, 50, dan isterinya Suhana Wahap, 39, iaitu pemandu dan penumpang Isuzu Dmax.

Lizam yang baharu saja seminggu bertugas di Balai Polis Cenderawasih itu meninggalkan empat orang cahaya mata berumur antara enam hingga 17 tahun.

Seorang lagi mangsa, Tajuddin Mansur, 64, selepas lori yang dipandunya terjunam ke dalam gaung sedalam 20 meter.

Menurut Ketua Polis Daerah Lahad Datu Asisten Komisioner Nasri Mansor, Kes disiasat mengikut Seksyen 41 (1) Akta Pengangkutan Jalan 1987.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Projek ‘Edward Gostaning’ Ditunda Ke 8 Disember

KOTA KINABALU, 17 Jun: Aktiviti mendaki Gunung Kinabalu secara mengundur oleh Edward Taning, 59, atau Projek Edward Gostaning (Summit Kinabalu Jasamu Dikenang) yang dijadualkan berlangsung 5 Jun lepas ditunda buat kali kedua ke 8 Dis depan, kata penyelaras projek Richard Soibi.

Beliau berkata kali pertama projek itu ditunda adalah pada 8 Mac, yang berpunca daripada kelewatan mendapatkan kelulusan daripada daripada Pesuruhjaya Polis Sabah, manakala pada kali dua, projek itu terpaksa ditunda kerana banyak persediaan tidak dapat dilakukan susulan penularan wabak COVID-19 dalam negara.

“Kali ini kita terpaksa menunda sekali lagi projek ini disebabkan penularan wabak COVID-19. Banyak persediaan projek tidak dapat laksanakan sejak Perintah Kawalan Pergerakan (PKP) bermula,” katanya kepada Bernama di sini, hari ini.

Program anjuran bersama Persatuan Malim Gunung Kinabalu yang menyasarkan kutipan lebih RM500,000 itu adalah bagi mendapatkan dana untuk membina dewan terbuka Sekolah Kebangsaan Bundu Tuhan, Ranau.

“Dana berkenaan juga bagi membantu golongan orang kurang upaya (OKU) di Pusat Pemulihan Dalam Komuniti (PPDK) Ranau yang masih kekurangan kelengkapan. Kami difahamkan PPDK berkenaan memerlukan sebuah bas untuk pengangkutan pelajar.

“Selain itu, dana itu juga bagi mengisi tabung untuk membeli peralatan asrama malim di Gunung Kinabalu,” kata Richard.  – BERNAMA


Seorang Lagi Kakitangan BSN Kota Kinabalu Dikesan Positif COVID-19

KUALA LUMPUR: Seorang lagi kakitangan Bank Simpanan Nasional (BSN) Kota Kinabalu disahkan dijangkiti COVID-19.

Dalam satu kenyataan media, BSN berkata sehingga kini dua kes telah dilaporkan hasil daripada pengesanan kontak rapat yang dijalankan sejak 14 Oktober lalu di cawangan yang sama.

Susulan itu, katanya langkah pencegahan di cawangan berkenaan dilaksanakan termasuk operasi sanitasi dan disinfeksi selaras dengan garis panduan keselamatan dan kesihatan.

“Operasi cawangan BSN Kota Kinabalu akan dihentikan semula bermula 19 Oktober sehingga 25 Oktober 2020,” ujar kenyataan tersebut.

Sehubungan itu, semua kakitangan cawangan bank berkenaan telah diarahkan untuk menjalani ujian saringan COVID-19, selain mengenal pasti individu yang menjadi kontak rapat kakitangan yang positif terbabit..

“Mereka yang berjaya dikesan akan dikehendaki menjalani kuarantin kendiri selama 14 hari untuk memantau tahap kesihatan diri.

“Pihak BSN kini sedang bekerjasama rapat dengan pihak penguat kuasa untuk tindakan lanjut selain mengimplimentasikan langkah pencegahan dan kebersihan serta-merta di setiap cawangan,” jelas kenyataan tersebut.

Pada 14 Oktober lalu, BSN Kota Kinabalu melaporkan seorang kakitangannya telah dijangkiti COVID-19 dan operasi cawangan itu ditutup sehingga 16 Oktober.


Haziq Dakwa Diugut Setiausaha Politik Mohamed Azmin Ali

Ketua Angkatan Muda Keadilan (AMK) Santubong, Haziq Abdullah Abdul Aziz mendakwa dipaksa berbohong untuk menafikan terbabit dalam rakaman video lucah yang mengaitkan dirinya dengan Datuk Seri Mohamed Azmin Ali.

Haziq dalam laporan polis yang dikongsi menerus akaun Facebooknya hari ini berkata, dia dipaksa berbohong oleh setiausaha politik Mohamed Azmin, Hilman Idham dalam pertemuan di restoran di Putrajaya, baru-baru ini.

Laporan Haziq itu turut menyebut bahawa Hilman turut mengugutnya selepas enggan menurut arahan berbuat demikian.

“Saya begitu takut tetapi tenang seketika apabila YB (Yang berhormat) DS (Datuk Seri) Mohamed Azmin Ali mengarahkan setiausaha politiknya, YB (Yang Berhormat) Hilman Idham untuk berjumpa dengannya di Zest restoran di Marriot Putrajaya pada hari kejadian.

“Beliau paksa saya untuk menafikan bahawa diri saya dalam video yang telah tular itu dan meminta saya berbohong untuk dirinya.

“Saya mohon lebih masa untuk merujuk kepada ibu bapa saya dan ini menimbulkan kemarahannya.

“Selepas saya menolak desakan beliau, dia membuat ugutan dan berkata ini akan berakhir dalam masa 48 jam dengan atau tanpa bantuan saya untuk berbohong,” tulisnya dalam laporan yang dibuat di Balai Polis Kelana Jaya, hari ini.

Terdahulu dalam laporan itu, Haziq turut menjelaskan tiada agenda politik di sebalik pengakuan bersumpah yang dilakukannya sebelum ini.

“Tujuan saya membuat laporan polis ini adalah untuk menyangkal segala tohmahan yang dibuat netizen, cybertroppers, YB Hilman Idham serta yang lain.

“Saya dituduh mempunyai agenda politik oleh Perdana Menteri selepas membuat pengakuan bersumpah,” katanya.

Sementara itu, Ketua Jabatan Siasatan Jenayah (JSJ) Selangor, Senior Asisten Komisioner Fadzil Ahmat mengesahkan menerima laporan itu hari ini.

Kelmarin, tular di media sosial beberapa klip video memaparkan dua lelaki dalam keadaan bogel melakukan hubungan sejenis di sebuah hotel.

Semalam Haziq memuat naik video di Facebooknya dan membuat pengakuan sebagai individu terbabit dalam rakaman video yang tular itu bersama Mohamed Azmin.


Terbaiklah orang Sabah…

SANDAKAN : Sebanyak 552 kilogram (kg) sampah dikutip sukarelawan pertubuhan bukan kerajaan (NGO) Trash Hero Sandakan di sekitar bandar Sandakan hanya dalam tempoh kira-kira dua jam, petang semalam.

Dilaksanakan sempena program ‘Street Musical Clean Up’ bermula 2 petang itu, seramai 128 peserta menyertai aktiviti mengutip sampah secara sukarela.

Aktiviti itu mencuri tumpuan kerana digabungkan dengan persembahan lagu dan puisi berkaitan dengan penjagaan alam sekitar dalam memberi kesedaran kepada masyarakat.

Pengasas Trash Hero Sandakan, Norfazilah Rahman berkata, mereka bergabung dengan Persatuan Pendidik Industri Kreatif Sandakan dan idea itu tercetus ketika dia mendengar lagu sambil mengutip sampah sebelum ini.

“Saya rasa lebih bersemangat ketika itu dan kemudian membawa idea berkenaan dalam program ini buat julung kali.

“Alhamdulillah, ia mendapat sambutan memberangsangkan. Pada mulanya saya sangka tidak ada orang datang menyertai kami, namun berdasarkan maklumat pendaftaran peserta ada 128 yang turut serta,” katanya kepada NSTP.

Norfazilah berkata, sebanyak 552 kg sampah dikutip di akhir program terbabit dan beliau berterima kasih kepada semua yang terbabit.

Sementara itu, program berkenaan turut menarik penyertaan pelancong dari Belgium, Brecht Laloep, 36, yang sukarela mengutip sampah.

Laloep yang baru tiba dari Sarawak kelmarin berkata, ketika bersiar-siar sekitar bandar, dia terlihat aktiviti terbabit dan tertarik lalu menyertainya.

“Aktiviti seperti ini sangat menarik dan ia harus dipromosikan kepada pelancong asing dan saya berharap dapat menyertai program seperti ini lagi,” katanya. – Harian Metro


Lelaki ‘Tempah’ Maut Dalam Tasik Ais

Seorang personaliti TikTok hampir maut akibat sesak nafas ketika berenang di dalam tasik dipenuhi ais di Utah, Amerika Syarikat.

Gulf News melaporkan kisah itu tular selepas Jason Clark berkongsi video yang dimuat naik di Instagram pada 24 Februari lalu.

Menerusi rakaman video berkenaan, Clark dilihat berenang di dalam tasik sebelum mengalami kesukaran bernafas yang menyebabkannya berpatah balik dan berhenti melakukan cubaan itu.

Aksi Clark sempat dirakam seorang wanita dan meraih lebih 217,000 tontonan sejak dimuat naik di Instagram.

“Saya tidak pernah berasakan kematian itu sangat dekat. Malah, saya benar-benar sesak nafas ketika itu.

“Pemandangan saya kabur hingga tidak nampak keadaan sekeliling ketika itu,” tulisnya di ruangan kapsyen.

Sekalipun berdepan detik cemas, Clark tidak berputus asa dan membuat cubaan buat kali kedua selepas itu.

Apa yang berlaku menarik perhatian pengikutnya dan mereka meminta Clark tidak mengulangi aksi itu.

Seorang pengikut @hookipablue meninggalkan komen ‘Tolong jangan lakukan sesuatu yang boleh membahayakan nyawa hanya untuk mendapat pengikut’.

Seorang lagi pengikut mila_beauty merayu supaya Clark tidak lagi melakukan aksi berkenaan lagi kerana bimbang jika ada pengikut meniru tindakannya itu. – Agensi


Pelajar KV Keningau Menang Anugerah Atas Persembahan Monolog Ulek Mayang

KENINGAU: Nur Afiqa Amani, pelajar seni kulinari Kolej Vokasional Keningau, telah mendapat anugerah hadiah kedua (2nd Prize) untuk persembahan monolognya yang bertajuk “Ulek Mayang” di Karnival Seni Portugal yang dianjurkan secara dalam talian pada 25 Januari 2022.

Nur Afiqa menulis monolog ini berdasarkan mitos dahulukala Ulek Mayang yang mengisahkan seorang puteri bunian yang telah jatuh cinta dengan seorang nelayan dan telah dituduh menculik semangat pemuda tersebut sehinggalah dia berada dalam keadaan tidak sedar diri.

Pelajar ini mempersembahkan monolog ini melalui perspektif puteri tersebut. Pengarah kolej itu, Encik Johari @ Jaibet Bin Sabin, meluahkan rasa bangga atas pencapaian pelajar ini dan berasa bersyukur kerana kejayaan ini membuktikan bahawa generasi muda mampu memelihara warisan budaya melalui aktiviti seni dan karya sastera.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Persembahan Monolog hasil karya aslinya itu boleh diakses melalui pautan berikut:


Aktif Pecah Kedai Dan Pejabat, Lelaki Dikehendaki Polis Beaufort Dicekup Di Sandakan

Taktik lelaki pecah pejabat dan kedai terbongkar

Sandakan: Bergerak dari sebuah daerah ke daerah lain dengan menyasarkan bangunan pejabat dan kedai untuk mencuri wang.

Itu taktik seorang lelaki tempatan berusia 25 tahun sebelum kegiatannya terbongkar apabila ditahan ketika memecah masuk Pejabat Perangkaan di Bangunan Persekutuan, Batu 7, di sini, semalam.

Lelaki terbabit yang dipercayai baru beberapa hari ke daerah ini disyaki untuk melakukan jenayah ditahan anggota polis yang melakukan rondaan cegah jenayah di kawasan itu.

Ketua Polis Daerah Sandakan, Asisten Komisioner Mohd Azhar Hamin, berkata pemeriksaan lanjut mendapati suspek mempunyai enam kes jenayah lampau membabitkan kesalahan curi, pecah rumah dan dadah.

Katanya, ujian saringan air kencing turut mendapati suspek yang beralamat di Kampung Likas, Kota Kinabalu itu positif dadah jenis syabu, selain dikehendaki di daerah Beaufort atas kesalahan pecah rumah.

“Suspek ditahan reman untuk siasatan lanjut. Siasatan mendapati suspek baru beberapa hari datang ke daerah ini dan menggunakan motosikal untuk melakukan kegiatannya.

“Kita percaya suspek turut terbabit dalam kes jenayah di daerah lain,” katanya pada sidang media di Balai Polis Bandar Sandakan, di sini, hari ini.

Dalam kes berasingan, seramai 65 pendatang asing tanpa izin (PATI) ditahan dalam operasi bersepadu dilancarkan polis bersama agensi penguat kuasa di tiga lokasi di sini, awal pagi tadi.

Mereka yang ditahan membabitkan 43 lelaki dan 22 wanita berusia antara 17 tahun hingga 65 tahun dalam operasi di Kampung Forest, kawasan penempatan Batu 2 dan pusat bandar, di sini.

Mohd Azhar berkata, operasi bermula pada jam 3 pagi hingga jam 7 pagi tadi membabitkan 75 anggota yang bertujuan bagi menangani masalah jenayah, kebanjiran PATI, masalah dadah dan menjalankan perobohan di penempatan haram.

“Semua yang ditahan diserahkan kepada pihak Imigresen untuk pemeriksaan dokumentasi dan tindakan lanjut.

“Operasi akan dilaksanakan secara berterusan untuk memastikan daerah ini selamat dan bebas daripada segala ancaman keselamatan dari luar, sekali gus mengurangkan jenayah indeks, dadah dan masalah sosial yang banyak berlaku,” katanya. – Berita Harian


Budak Lelaki 2 Tahun Maut Jatuh Dari Rumah Atas Laut

LABUAN: Seorang kanak-kanak lelaki meninggal dunia selepas terjatuh ke dalam laut dari rumah neneknya yang terletak di perkampungan atas air di Kampung Patau-Patau 1, di sini petang semalam.

Muhamad Aidan Hakimi Mohd Reduan berusia dua tahun ditemui terapung di dalam air di bawah rumah neneknya oleh keluarganya pada pukul 5.30 petang.

Ketua Polis Daerah Labuan, Superintendan Muhamad Farid Ahmad berkata siasatan awal mendapati mangsa  ditinggalkan sementara di rumah neneknya kerana ibu bapa kanak-kanak itu keluar ke bandar untuk menyelesaikan beberapa urusan di bank.

“Mangsa dijaga oleh seorang perempuan berusia 20 tahun yang juga adik ipar kepada bapa mangsa. Adik iparnya tidak sedar bahawa mangsa bermain di beranda dan terjatuh ke dalam laut.

“Kejadian hanya disedari apabila seorang lagi adik ipar lelaki bapa mangsa yang baru sahaja pulang dari kerja dan melihat mangsa terapung di bawah rumah,” katanya ketika dihubungi hari ini.

Muhamad Farid berkata mangsa kemudiannya cuba diselamatkan dan dikejarkan ke Hospital Nuklues Labuan untuk tindakan lanjut.

Bagaimanapun doktor mengesahkan mangsa sudah meninggal dunia.

Katanya mayat mangsa dibawa ke Unit Forensik Hospital Nukleus Labuan, untuk bedah siasat bagi mengetahui punca kematian dan kes berkenaan diklasifikasikan sebagai mati mengejut. – SabahNewsToday


1,889 Kes Positif Baharu Covid-19, 8 Kematian

PUTRAJAYA: Kementerian Kesihatan melaporkan 1,889 kes baharu Covid-19 berbanding 1,485 pesakit sembuh dan lapan kematian.

Ini menjadikan 347,780 kes pulih daripada keseluruhan 365,829 kes Covid-19 dengan 1,353 kematian direkodkan setakat ini.

Ketua Pengarah Kesihatan, Dr Noor Hisham Abdullah, berkata terdapat 16,696 kes aktif, dengan 204 pesakit dirawat di unit rawatan rapi dan 79 daripadanya memerlukan bantuan pernafasan.

Beliau berkata, kes baharu itu melibatkan enam kes import dan 1,883 kes penularan tempatan yang terdiri daripada 1,689 warganegara dan 194 warga asing.

Katanya, Selangor kembali mencatatkan jumlah jangkitan tertinggi, iaitu 517 kes.

Ia disusuli Sarawak dengan 489 kes, Kelantan (226), Sabah (142), Kuala Lumpur (134), Pulau Pinang (92), Johor (84), Perak (56), Kedah (53), Negeri Sembilan (51), Terengganu (14), Pahang (13), Putrajaya (lapan), Melaka (enam), Perlis (tiga) dan Labuan (satu).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Antivaksin Menyusahkan Diri Sendiri – PM

BERA: Mereka yang tidak mempunyai dos lengkap vaksin sebenarnya menyusahkan diri sendiri, bukannya kerajaan akan menyusahkan mereka.

Perdana Menteri, Datuk Seri Ismail Sabri Yaakob berkata, kenyataan dibuat Menteri Kesihatan, Khairy Jamaluddin semalam mungkin tersalah anggap oleh pihak tertentu hingga menimbulkan banyak persoalan.

“Mereka yang tidak ada vaksin tidak ada kemudahan berbanding mereka lengkap vaksinasi. Mereka yang tidak divaksin ini tidak dibenarkan rentas negeri sebagai contoh, orang lain yang sudah lengkap vaksin boleh rentas negeri jumpa ibu bapa mereka di kampung.

“Begitu juga dengan kemudahan lain seperti umrah dan tahun depan pula ibadah haji. Syarat untuk menunaikan umrah dan haji ditetapkan kerajaan Arab Saudi perlu lengkap dua dos, kalau tidak, mereka tidak boleh ke sana.

“Itu kesusahan yang mungkin ‘kesusahan’ dimaksudkan YB KJ (Khairy Jamaluddin), bukannya kerajaan yang akan susahkan mereka atau sengaja nak menyusahkan mereka yang belum divaksin dan tidak perlulah sampai memaksa semua rakyat menerima vaksin, sepatutnya ia adalah atas kesedaran sendiri,” katanya.

Beliau berkata demikian kepada media selepas menghadiri Upacara Pemakaian Pangkat Ketua Polis Daerah Bera dan Timbalan Ketua Polis Daerah Bera di Dewan Sri Kempas Ibu Pejabat Polis Daerah (IPD) Bera, di sini, hari ini.

Hadir sama, Ketua Polis Negara, Datuk Seri Acryl Sani Abdullah Sani dan Timbalan Menteri Dalam Negeri, Datuk Seri Ismail Mohamed Said.

Semalam, Khairy Jamaluddin dilaporkan berkata, kumpulan antivaksin kemungkinan terpaksa berdepan kehidupan sukar kerana tidak akan dibenarkan menikmati kelonggaran seperti individu lengkap vaksinasi secara berterusan.

Beliau dengan tegas berkata, kerajaan akan ‘menyusahkan’ kumpulan itu yang terus enggan divaksin tanpa sebab boleh diterima.

“Ia mungkin agak kasar, tetapi pendekatan kita adalah untuk ‘menyusahkan’ hidup anda (golongan antivaksin).

” Ini kerana anda sendiri memilih untuk tidak divaksin, melainkan anda tidak boleh menerimanya atas faktor kesihatan dan dikecualikan dalam aplikasi MySejahtera. Bagaimanapun, jika sebaliknya, memang kami akan susahkan hidup anda,” katanya.

Ketika diminta mengulas mengenai kemungkinan kerajaan mewajibkan semua penjawat awam, termasuk mereka yang bakal menyertai perkhidmatan awam menerima vaksin, Ismail Sabri berkata, perkara itu akan ditentukan Jabatan Perkhidmatan Awam (JPA) melalui arahan dikeluarkan Ketua Pengarah Perkhidmatan Awam (KPPA) dan Suruhanjaya Perkhidmatan Awam (SPA).

“Bagi penjawat awam yang sedang berkhidmat, arahan sudah dikeluarkan KPPA sebelum ini dan mereka semua perlu menerima vaksin sebelum 1 November ini.

“Mengenai pengambilan baharu, itu kita akan tengok dari segi perundangan dan jika ingkar, mereka boleh diambil tindakan bersesuaian dengan peruntukan undang-undang sedia ada,” katanya. – HMetro


Stephen Wong pemimpin bekerja keras – Christina Liew

KOTA KINABALU, 29 Mac – Timbalan Ketua Menteri Datuk Christina Liew menyifatkan Menteri Kesihatan dan Kesejahteraan Rakyat Sabah mendiang Datuk Stephen Wong Tien Fatt sebagai seorang pemimpin yang bekerja keras.

Beliau berkata sebagai seorang rakan, berita pemergian mendiang Stephen Wong sangat mengejutkan dan menyedihkan, selain ia adalah kehilangan buat rakyat dan negeri Sabah kerana mendiang adalah seorang pemimpin berjiwa rakyat.

Liew berkata mendiang Stephen Wong yang juga Anggota Parlimen Sandakan adalah antara rakan seperjuangan politik yang sentiasa bekerja rapat dengannya semasa kempen pilihan raya tahun lepas bagi memastikan kemenangan gabungan Pakatan Harapan di negeri itu, sekali gus menubuhkan kerajaan baharu Sabah bersama Parti Warisan Sabah (Warisan).

“Saya tidak pernah melupakan ketika kami berjuang dan bekerjasama rapat dalam kempen pilihan raya pada tahun lepas bersama Warisan sehingga membolehkan gabungan kami mengambil alih (pentadbiran) kerajaan negeri. Beliau (mendiang Stephen Wong) seorang pemimpin yang bekerja keras.

“Bagaimanapun, pemergiannya ini membuatkan saya sedih dan saya mengucapkan takziah kepada keluarga mendiang,” katanya ketika ditemui pemberita selepas memberi penghormatan terakhir ke atas mendiang Stephen Wong di Wisma Fook Lu Siew di sini, hari ini.

Orang ramai termasuk keluarga, rakan pemimpin, pegawai kerajaan dan kakitangan Kementerian Kesihatan dan Kesejahteraan Rakyat Sabah hadir di wisma berkenaan seawal jam 9 pagi tadi untuk memberi penghormatan terakhir kepada mendiang Stephen Wong.

Antara yang hadir ialah Menteri Pembangunan Luar Bandar Sabah Datuk Ewon Benedict, bekas Menteri Tugas Khas Sabah Datuk Teo Chee Kang, bekas Pembantu Menteri Pelancongan, Kebudayaan dan Alam Sekitar Sabah Datuk Pang Yuk Ming, Mayor Bandaraya Kota Kinabalu Datuk Nordin Siman dan Presiden Gabungan Persatuan Masyarakat Cina Kota Kinabalu Datuk Susan Wong.

Sementara itu, Teo ketika ditemui berkata, meskipun pendirian politik mereka berbeza, namun, mendiang Stephen Wong ketika berada dalam parti pembangkang sebelum ini juga adalah seorang pemimpin bertanggungjawab dan sentiasa berani dalam menyampaikan suara rakyat.

Mendiang Stephen Wong, 65, yang juga Pengerusi DAP Sabah, meninggal dunia di Hospital Queen Elizabeth Kota Kinabalu pada pukul 12.15 tengah hari semalam dipercayai akibat serangan jantung.

Sebelum itu, Stephen Wong keluar dari rumah pada jam 5.05 pagi untuk menyertai aktiviti mendaki Bukit Tambaig di Kampung Duvanson Putatan bersempena pembukaan Tambaiq Adventure Park.

Jasad mendiang yang kini ditempatkan di Wisma Fook Lu Siew akan diterbangkan ke Sandakan pada esok pagi untuk upacara rasmi dan penghormatan terakhir sebelum mendiang dikebumikan pada Isnin.


VIDEO – Ibuku sudah tiada…

New Delhi: Gelagat seekor anak monyet menyentuh perasaan apabila dilihat menangis di sisi ibunya yang mati akibat dilanggar kereta.

Ibunya mati dilanggar ketika melintas jalan di antara bandar Bareilly dan Budaun di Uttar Pradesh, utara India.

Rakaman video menunjukkan anak monyet itu menjerit sambil memeluk ibunya yang berlumuran darah.

Haiwan itu enggan melepaskan ibunya sebelum orang ramai membawa bangkai monyet terbabit.

Dalam video itu, kedengaran suara seorang lelaki bertanya mengenai apa yang perlu dilakukan terhadap anak monyet itu sebelum seorang lagi lelaki mencadangkan dia dilepaskan semula ke hutan.

Haiwan terbabit kemudian diselamatkan oleh jabatan perhutanan Uttar Pradesh. – Agensi


PPM Tahan Lelaki bawa 1,170 Liter Petrol Tanpa Permit

LABUAN: Pasukan Polis Marin (PPM) menahan seorang pemandu lori disyaki membawa muatan petrol dianggarkan bernilai lebih RM2,000 tanpa permit atau kelulusan Kementerian Perdagangan Dalam Negeri dan Hal Ehwal Pengguna (KPDNHEP) di Jalan Rancha-Rancha, di sini, semalam.

Dalam kejadian jam 10.15 pagi, lelaki berusia 46 tahun itu didapati membawa muatan 48 tong jerikin berisi 1,170 liter petrol yang diletakkan di bahagian belakang lori dipandunya.

Komander PPM Wilayah 4 Sabah, Asisten Komisioner Mohamad Pajeri Ali, berkata tangkapan dan rampasan dibuat ketika anggotanya menjalankan Op Landai Khas di kawasan berkenaan.

“Sebuah lori jenis Toyota berwarna putih dilihat dalam keadaan mencurigakan di laluan terbabit sebelum hasil pemeriksaan menemui 48 tong jerikin berisi 1,170 liter petrol dianggarkan bernilai RM2,433.60.

“Pemeriksaan lanjut mendapati pemandu lori itu gagal menunjukkan permit atau kelulusan dikeluarkan KPDNHEP.

“Petrol berkenaan dipercayai diperoleh dari stesen minyak di Labuan untuk tujuan pasaran dan dijual semula tanpa sebarang permit,” katanya dalam satu kenyataan media, di sini, hari ini.

Beliau berkata, rampasan itu kemudian dibawa ke pangkalan Markas Operasi PPM Labuan atas kesalahan mengikut Seksyen 21 Akta Kawalan Bekalan 1961.

“Kes diserahkan kepada KPDNHEP Labuan untuk tindakan dan siasatan lanjut,” katanya.

Dalam pada itu, Mohamad Pajeri berharap masyarakat setempat terus bekerjasama memberikan maklumat kepada PPM, dan pihaknya sentiasa bersedia menggerakkan aset bersama pegawai dalam pelbagai operasi di perairan negeri ini.


Pasar umum Lahad Datu akan dinaik taraf

LAHAD DATU, 26 Mei- Pasar Umum Lahad Datu bakal dinaik taraf sekali gus menangani masalah kebersihan di pasar berkenaan, kata Timbalan Ketua Menteri Sabah Datuk Jaujan Sambakong.

Beliau yang juga Menteri Kerajaan Tempatan dan Perumahan Sabah itu berkata kementerian akan membincangkan mengenai peruntukan bagi menaiktaraf pasar itu dalam tempoh terdekat.

“Ini supaya keadaan pasar lebih kondusif bukan hanya untuk peniaga tetapi juga masyarakat selaku pembeli barang di pasar,” katanya pada majlis Iftar Ramadan anjuran Kastam Diraja Malaysia di sini, hari ini.

Dalam pada itu, Jaujan berkata perbincangan bersama Pihak Berkuasa Tempatan (PBT) daerah itu akan diadakan berhubung aduan orang awam berkaitan pasar umum berkenaan untuk tindakan susulan.

“Saya lihat (pasar) tidak bersih kerana tiada penyelenggaraan, walaupun bangunan pasar ini masih dalam keadaan baik, jadi kita harap PBT mengambil perhatian isu kebersihan kerana pasar ini sangat penting bagi kehidupan harian kita,” katanya.


5 Termasuk Pengarah Direman Atas Dakwaan Rasuah

KOTA KINABALU: Lima penjawat awam termasuk seorang pegawai berpangkat tinggi (pengarah) direman antara lima hingga enam hari bagi membantu siasatan berhubung kesalahan menerima rasuah berjumlah RM700,000 berkaitan persempadanan tanah (land zoning).

Majistret Stephanie Sherron Abbie dan Jessica Ombou Kakayun masing-masing mengeluarkan perintah reman selama enam hari terhadap dua suspek yang berumur antara 36 hingga 56 tahun manakala, perintah reman selama lima hari kepada tiga suspek yang berusia antara 40 hingga 60 tahun, berkuat kuasa hari ini.

Perintah reman itu dipohon oleh Pegawai Pendakwa Suruhanjaya Pencegahan Rasuah Malaysia (SPRM) di bawah Seksyen 117 Kanan Prosedur Jenayah (CPC) di hadapan dua majistret berasingan.

Siasatan dijalankan mengikut Seksyen 17 (a) Akta Suruhjaya Pencegahan Rasuah 2009 atas dakwaan menerima wang rasuah berjumlah RM700,000.

Dibawah seksyen itu, tertuduh boleh dihukum penjara sehingga 20 tahun atau denda lima kali ganda nilai suapan atau RM10,000 atau mana-mana yang lebih tinggi.

Tiga suspek diwakili oleh Peguam Hamid Ismail manakala, dua lagi tidak diwakili peguam.


Pangkalan Data ‘OutDated’ Lambatkan Proses Beri Bantuan Covid-19 Di Sabah

KOTA KINABALU: Kerajaan Negeri berdepan kelewatan dalam mengagihkan Bantuan Covid-19 Sabah susulan pangkalan data bagi bantuan sebesar ini tidak pernah dilaksanakan.

Setiausaha Politik kepada Ketua Menteri, Nic Chak berkata, pihak pentadbiran terpaksa bermula daripada proses pendaftaran, semak silang barulah kepada proses pengagihan.

Beliau berkata, ini disebabkan pangkalan data untuk operasi sebesar ini tidak pernah wujud.

“Pangkalan data sedia ada pula perlu dibersihkan kerana pentadbiran lalu tidak menyimpan rekod dan data dengan baik-baik. Banyak butiran outdated dan bercanggah. Kami dapati banyak duplikasi sepanjang proses pembersihan.

“Saya ambil contoh nama yang ada dalam kategori petani turut ditemui dalam kategori e-kasih, kategori pemandu teksi, kategori penjaja dan kategori warga emas.

“Jika tidak disemak, orang tersebut akan menerima bantuan kerajaan sebanyak lima kali. Ini tidak adil untuk orang lain. Atas sebab itu kakitangan dan anggota pentadbiran perlu ambil sedikit masa membersihkan pangkalan data yang ada.

“Di peringkat pengagihan pula, kami cuba menggunakan sistem perbankan sebaik mungkin. Ini demi keselamatan untuk mengelak berlakunya salah faham di mana wang telah keluar tetapi pemohon tidak menerimanya. Tapi, ramai pemohon yang tidak mempunyai akaun bank,” katanya dalam satu kenyataan, di sini hari ini.

Katanya, dalam kategori orang Sabah di Semenanjung pula, kerajaan negeri tidak mempunyai data bilangan mereka yang bekerja di Semenanjung selama ini.

“Jadi kami jangka ada 30,000 pemohon sebagai contoh. Tetapi jumlah permohonan akhirnya cecah ratusan ribu orang.

“Peruntukan dan belanjawan terpaksa digandakan. Hari ini, kami telah berjaya membantu 134,318 orang Sabah yang belajar atau bekerja di Semenanjung Malaysia,” jelasnya.

Menjawab kritikan-kritikan yang mengatakan bantuan tidak kesampaian, Nic berkata, peruntukan yang dibelanjakan melalui Bantuan Covid Sabah ini semuanya dana kerajaan Sabah tanpa bantuan daripada kerajaan persekutuan. Maka, ianya agak terhad kerana ramai yang memerlukan bantuan.

“Oleh kerana itu, kerajaan Sabah telah membuat keputusan untuk membenarkan setiap pemohon menerima daripada hanya satu kategori sahaja. Seorang hanya boleh menerima sekali.

“Ini bermakna jika pemohon tersebut merupakan keluarga B40 dan juga seorang penjaja, pemohon tersebut tidak akan menerima bantuan penjaja setelah menerima bantuan di bawah kategori B40. Begitu juga sebaliknya,” katanya.

Menurutnya, kerajaan berbuat sedemikian untuk membolehkan lebih ramai rakyat Sabah dibantu dan kami telah berjaya membantu lebih 900,000 keluarga setakat 22 Jun ini.

Nic berkata, difahamkan ada yang langsung belum menerima bantuan. Bagi kerajaan sedikit masa kerana proses semak silang memakan masa.

“Seperti yang dijelaskan di atas, seorang pemohon hanya akan menerima daripada satu kategori sahaja. Oleh itu proses semak silang (cross checking) perlu dilaksanakan untuk memastikan duplikasi dielakkan.

Katanya, ini julung kalinya kerajaan Sabah melaksanakan bantuan kewangan dalam skala sebesar ini.

“Tidak ada mana-mana kerajaan Sabah terdahulu melaksanakan bantuan dalam skala sebesar ini. Tidak pernah wujud bantuan dalam sejarah Sabah yang melibatkan lebih 900,000 keluarga. Ini kali pertama ianya dilakukan.

Nic turut melahirkan ucapan terima kasih kepada Ketua Menteri Sabah, Setiausaha Kerajaan Negeri Sabah, anggota dan kakitangan yang terlibat dalam Pusat Kawalan Covid-19 Sabah, serta anggota pentadbiran di seluruh Sabah.

“Saya berpandangan penghargaan harus diberi kepada Datuk Seri Panglima Shafie Apdal, Datuk Safar Untong, Pusat Kawalan Covid-19 dan kakitangan kerajaan Sabah yang berjasa kepada penduduk Sabah sepanjang PKP ini.

“Berdasarkan laporan harian Covid-19, ianya boleh dikatakan bahawa penularan wabak ini berjaya dikawal dengan baik di Sabah.

“Sudah berminggu-minggu Sabah berjaya catat sifar kes baharu. Yang ada pun satu dua kes sahaja. Kalau tidak silap, Sabah satu-satunya negeri yang berikan laporan perkembangan terkini secara konsisten setiap hari. Ini kejayaan untuk Sabah.

“Perlu diingatkan juga, ini operasi pertama dalam skala sebesar ini. Meskipun tidak berpengalaman, kerajaan Sabah telah berjaya menghulurkan bantuan kepada lebih 900,000 keluarga.”

“Diakui masih ada ruang untuk melakukan yang lebih baik. Akan tetapi, yakinlah bahawa kerajaan Sabah akan memperbaiki prestasi melalui pengalaman yang diperolehi dalam operasi julung kali ini,” jelasnya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jalan Putus, Banjir Berterusan Di Sabah

KOTA KINABALU: Jalan Penampang-Tambunan yang menghubungkan Kota Kinabalu, Tambunan dan Keningau ditutup kepada semua lalu lintas selepas laluan di Kilometer (KM) 45.7 runtuh, hari ini.

Berdasarkan laporan Jabatan Kerja Raya (JKR) Sabah, kerosakan itu dikenal pasti berpunca daripada kegagalan tembok penahan tebing jalan berikutan hujan berterusan sejak semalam.

Jurucakap JKR Sabah berkata, bahagian jalan yang terjejas dianggarkan sepanjang 50 meter dengan empat meter lebar dan kedalaman runtuhan antara dua hingga tiga meter.

Keadaan itu menyebabkan ia tidak boleh dilalui semua jenis kenderaan dan pengguna jalan raya dinasihatkan menggunakan Jalan Kimanis – Keningau jika perlu merentas daerah.

Sementara itu, situasi banjir di semua daerah yang dinaiki air akibat hujan lebat berterusan sejak semalam belum menunjukkan perubahan positif berikutan keadaan cuaca masih hujan lebat sehingga petang ini.

Sekurang-kurangnya 10 daerah di pantai barat, pedalaman dan utara Sabah dilaporkan mengalami banjir.

Daerah terbabit ialah Sipitang, Beaufort, Papar, Putatan, Penampang, Kota Kinabalu, Tuaran, Kota Belud, Pitas dan Paitan (Beluran).

Di Tuaran, Ketua Menteri, Datuk Hajiji Noor turut meninjau beberapa lokasi dilanda banjir di sekitar daerah itu dan memantau persediaan bantuan kepada mangsa di Dewan Sri Sulaman.

Hajiji bersama Setiausaha Kerajaan Negeri Sabah, Datuk Safar Untong turut meninjau penempatan mangsa banjir di pusat pemindahan sementara (PPS) Dewan Kampung Likas di Kota Kinabalu dan di Kompleks Sukan Penampang bagi mangsa dari daerah Penampang.

Di Putatan, Menteri Pembangunan Masyarakat dan Kesejahteraan Rakyat Sabah, Ir Shahelmey Yahya turut meninjau beberapa kampung terjejas banjir di daerah itu.

Antara kampung terjejas di Putatan ialah Kampung Muhibbah Baru, Kampung Contoh, Sri Pandan, Ketiau, Tombovo, Lembising dan Kampung Lok Kawi Baru.

Satu PPS di Dewan Serbaguna Projek Perumahan Rakyat (PPR) Sri Keramat turut dibuka untuk 24 mangsa banjir di daerah ini. – BH Online


Kes Gaduh & Tetak Di Beaufort, 2 Lelaki Diburu Polis

BEAUFORT: Polis giat mengesan dua lelaki yang dipercayai terbabit dengan pergaduhan di sebuah restoran di Jalan Beaufort Jaya, di sini, kelmarin.

Dua lelaki itu ialah Hobalan N Vello, 37, atau dikenali ‘Jimmy Black’ dan Kesavan Perambalam, 34.

Timbalan Pesuruhjaya Polis Sabah Datuk Mazli Mazlan berkata, suspek pertama iaitu Hobalan mempunyai tujuh rekod kesalahan lampau membabitkan tiga kes jenayah pada 2003 hingga 2004 dan juga terbabit dengan kumpulan kongsi gelap Geng 24 di kawasan Klang, Selangor.

Katanya, suspek juga pernah dikenakan perintah tahanan di bawah Ordinan Darurat dan Keselamatan Awam dan Mencegah Jenayah pada 2007 dan ditahan selama setahun di penjara Simpang Renggam.

“Bagi suspek kedua (Kesavan) pula, mempunyai lapan rekod lampau pelbagai kesalahan undang-undang.

“Buat masa ini, pasukan polis sedang giat mengesan kedua-dua suspek terbabit,” katanya dalam sidang media di Ibu Pejabat Polis Daerah (IPD) Beaufort, di sini, hari ini.

Mazli berkata, hasil pemeriksaan lanjut di lokasi kejadian, polis menemui barang kes iaitu satu utas tali pinggang, empat parang dan satu kapak.

“Serbuan pasukan polis juga menemui sejumlah minuman keras, rokok pelbagai jenama tanpa cukai kastam di premis berkenaan.

“Siasatan masih diteruskan dan mohon saksi di tempat kejadian tampil membantu siasatan polis. Suspek yang dikehendaki diminta menyerah diri kepada pihak polis,” katanya.

Sementara itu, Mazli berkata, kejadian pergaduhan ini tiada kena mengena dengan isu perkauman selain lebih kepada perselisihan faham semata-mata.

Dalam kejadian 11.40 malam, Jumaat lalu, seorang lelaki parah selepas ditetak menggunakan parang manakala seorang lagi turut cedera di kepala disyaki akibat dilibas menggunakan kepala tali pinggang.

Siasatan awal polis mendapati punca pergaduhan itu tercetus selepas seorang pelanggan yang datang bersama tiga rakannya untuk membeli minuman keras bertengkar mulut dengan pemilik restoran. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kontraktor Direman Bantu Siasatan Tender Makanan Asrama Sekolah Di Beluran

SANDAKAN, 18 Jan – Seorang kontraktor direman tujuh hari bermula hari ini bagi membantu siasatan Suruhanjaya Pencegahan Rasuah Malaysia (SPRM) kerana mengemukakan penyata bank palsu untuk mendapatkan tender pembekalan makanan bermasak asrama sebuah sekolah di Beluran bernilai RM2.2 juta pada 2016.

Pendaftar Mahkamah Majistret Rosmaini Osman membenarkan permohonan Penolong Kanan Penguasa SPRM Shuhaimi Abd Manaf untuk menahan reman lelaki berusia 52 tahun itu sehingga 24 Jan ini.

Lelaki itu disiasat mengikut Seksyen 18 Akta SPRM 2009 yang membawa hukuman penjara sehingga 20 tahun dan denda tidak kurang lima kali ganda daripada nilai tuntutan atau RM10,000 mengikut mana-mana yang lebih tinggi, jika sabit kesalahan.


Ibu Terkejut, Dakwa Taska Bagi Anak Makan Nasi, Kicap & 2 Ketul Leher Ayam Kongsi 6 Orang

Sebagai ibu bapa harapan kita hanya untuk melakukan yang terbaik untuk anak-anak. Keranan kesibukan bekerja, sebagai ibu bapa terpaksa hantar anak-anak ke taska atau tempat asuhan untuk dijaga dengan baik sementera mereka bekerja.

Banyak taska yang memberikan servis terbaik di negara ini, malah ada taska yang melayan anak-anak kita bagaikan anak mereka sendiri. Namun, kisah yang diceritakan seorang wanita bergelar ibu ini lain pula ceritanya.

Perkara ini dikongsikan oleh seorang ibu di laman Facebooknya  mengenai sebuah taska asuhan anaknya yang didakwa berkelakuan tidak bertanggungjawab kerana hanya memberi nasi, kicap beserta leher ayam kepada anak-anak taska tersebut.

“Anak selalu mengadu makan nasi, kicap dan telur dadar” Kita mengharapkan anak kita dijaga dengan baik tanpa mempersoalkan bayaran bulanan yang perlu dibayar. Tapi sebaliknya inilah makanan yang diberikan kepada anak-anak transit dan tadika.

Sebelum ini anak ada mengadu hanya makan nasi, kicap n telur dadar. Tapi, saya tak endahkan sebab ingat kan kadang-kadang sahaja. Bila kerap anak mengadu, saya pergi sendiri ke taska untuk memastikan.

Ternyata makanan yang disediakan hanyalah nasi, kicap, dan dua ketul ayam bahagian leher yang dikongsi oleh 6 orang anak. Mohon penjelasan dari pihak tadika terbabit.

Sumber: Sharifah Hasinah Shahajam / SiakapKeli


Shafie Beri Kelulusan Segera RM600,000 Bina Jambatan Sementara Kampung Ranggu

TAWAU: Keluhan dan rintihan ribuan penduduk Kampung (Kg) Ranggu yang berdepan kesukaran akibat kelewatan pembinaan jambatan Ranggu mendapat perhatian Ketua Menteri, Datuk Seri Mohd. Shafie Apdal.

Ahli Dewan Undangan Negeri (ADUN) Balung, Datuk Osmal Jamal berkata, Ketua Menteri telah meluluskan segera RM600,000 semalam bagi membina jambatan alternatif sementara berhampiran tapak pembinaan jambatan konkrit Jalan Ranggu yang sedang dalam proses pembinaan.

Osman berkata, dengan pembinaan jambatan alternatif itu, penduduk Kg Ranggu tidak perlu lagi berdepan kesukaran pergi ke bandar sementara menanti jambatan konkrit tersebut siap sepenuhnya.

“Peruntukan tambahan ini jelas membuktikan kerajaan sekarang betul-betul ingin mengubah Sabah ke arah yang lebih baik.

“Jika dilihat bagi pembinaan jambatan konkrit ini sahaja, sejumlah RM5 juta telah diperuntukkan oleh kerajaan Sabah.

“Peruntukan ini termasuk penyelengaraan Jalan Barat Daya yang tidak pernah diselenggara sejak lima tahun lalu,” katanya dalam sidang media, di Jabatan Kerja Raya (JKR) Tawau, di sini hari ini.

Beliau berkata, dalam memastikan projek pembinaan jambatan Ranggu dan jambatan alternatif itu boleh disiapkan secepat mungkin, Jabatan Kerja Raya Tawau dan kontraktor akan mengadakan mesyuarat dua kali seminggu.

Malah, Whatsapp berkumpulan juga diwujudkan bagi membolehkan penduduk kampung menyuarakan masalah mereka kepada JKR sepanjang tempoh projek pembinaan jambatan tersebut dijalankan. Jambatan Ranggu dijadualkan siap pada Januari 2021 namun mungkin berlaku kelewatan akibat Perintah Kawalan Pergerakan (PKP).

Katanya, apabila jambatan Ranggu itu dirobohkan pada November tahun lalu bagi tujuan pembinaan baharu, jalan lencongan telah dibuka namun, keadaan jalan itu kurang memuaskan dan agak sempit untuk laluan dua kenderaan.

Malah, ketiadaan lampu jalan menyukarkan penduduk memandu pada waktu malam di kawasan tersebut.

Oleh itu, diharap dengan pembinaan jambatan alternatif ini, penduduk kampung boleh menarik nafas lega.

Mengenai dakwaan beliau gagal melaksana tanggungjawab sebagai ADUN, Osman berkata, dakwaan sebegitu tidak berasas.

“Saya tidak pernah gagal melaksana tanggungjawab saya sebagai wakil rakyat. Projek menaik taraf jambatan kayu Kg Ranggu ini merupakan bukti keprihatinan saya terhadap masalah dihadapi rakyat di kawasan Balung ini.

“Isu berkaitan pembangunan sosial termasuk kemudahan infrastruktur di kawasan balung adalah keutamaan saya semasa berada persidangan Dewan Undangan Negeri (DUN).

“Pembinaan jambatan konkrit ini antara pembangunan yang saya cadangkan selepas mengambil kira keluhan rakyat. Jambatan kayu ini perlu ditukar kerana banyak kes kanak-kanak mengalami kemalangan dan kereta terbabas ketika melalui jambatan ini,” ujarnya.

Dalam masa sama, beliau juga berharap peruntukan tambahan akan diberikan bagi proses penyelenggaraan dan penaiktarafan Jalan Barat Daya agar penaiktarafan itu dapat dilakukan sehingga ke Batu 12 yang menuju ke Lapangan Terbang Tawau.

Sebelum ini, tujuh penduduk kampung melakukan demonstrasi aman bagi menggesa kerajaan mempercepatkan proses pembinaan jambatan Ranggu yang didakwa tertangguh sejak enam bulan lalu. Isu ini turut ditularkan di laman Facebook.

Pembantu Menteri Kewangan Sarifuddin Hata turun mengulas mengenai isu itu dilaman Facebook semalam dengan menyatakan isu jambatan Ranggu telah dibawa kepada perhatian Ketua Menteri.

“Kita tidak boleh salahkan penduduk di sana kerana mereka yang terkesan akibat kelalain pihak kontraktor. Tujuan kerajaan menaiktaraf semua jambatan kayu dan konkrit seluruh Sabah adalah inisiatif yang cukup baik dan harus disokong.

“Namun peringkat pelaksanaan masih mengecewakan. Bagi pihak kerajaan negeri kita memohon maaf atas perkara ini,” ujarnya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Frankie Poon galas 2 portfolio menteri

TIMBALAN Pengerusi DAP Sabah, Datuk Frankie Poon Ming Fung diberi kepercayaan memikul tanggungjawab menjaga Kementerian Kesihatan dan Kesejahteraan Rakyat Sabah berikutan kematian menterinya, mendiang Datuk Stephen Wong Tien Fatt, Khamis lalu.

Frankie Poon yang juga Menteri Belia dan Sukan negeri dalam satu kenyataan hari ini berkata, beliau dilantik Kabinet negeri bagi memegang jawatan baharu itu sehingga berlaku perubahan kelak.

Berikutan pelantikan itu, Frankie Poon kini menggalas dua portfolio menteri, mewakili DAP Sabah.

Pagi tadi, beliau menghadiri sesi penerangan dan mesyuarat di pejabat kementerian baharunya.

Semua yang hadir pada mesyuarat itu turut bertafakur selama seminit bagi memperingati mendiang Stephen Wong selaku bekas menteri di kementerian berkenaan.

Yang turut hadir ialah Pembantu Menteri Kesihatan dan Kesejahteraan Rakyat negeri, Norazlinah Arif; Setiausaha Tetap Kementerian, Datuk Janet Chee Ken Liam dan ketua jabatan serta agensi di bawah kementerian.

Stephen Wong yang juga Ahli Parlimen Sandakan dan Pengerusi DAP Sabah meninggal dunia akibat serangan jantung ketika menerima rawatan di Hospital Queen Elizabeth (QEH), Kota Kinabalu, Khamis lalu. – Harian Metro


Bayi 2 Bulan Maut Akibat Tercekik Pisang Yang Disuap Ibunya

Seorang bayi berusia dua bulan di Jakarta, Indonesia meninggal dunia selepas ibunya tidak tahu bahawa bayi di bawah usia empat hingga enam bulan tidak boleh diberikan makanan pejal dan menyuap dua anak kembarnya dengan dua sudu buah pisang setiap seorang.

Pada keesokan harinya, si ibu mendapati salah seorang anak kembarnya sudah tidak bernyawa dan segera membawa mangsa ke klinik berhampiran.

Pihak klinik kemudian melaporkan kematian mangsa kepada polis menyebabkan wanita itu ditahan untuk disoal siasat.

Polis tidak menemui sebarang kesan dera pada mayat mangsa dan bedah siasat menemui potongan buah pisang di kerongkong bayi itu.

Si ibu memaklumkan kepada polis yang dia tidak tahu bayi di bawah usia enam bulan tidak boleh diberi makanan pejal kerana sistem penghadaman mereka masih belum berkembang sepenuhnya.

“Anak kembar yang seorang lagi selamat, tetapi kembar sulung pula meninggal dunia. Mungkin sudah ditakdirkan begitu?” kata si ibu.

“Saya hanya beri kepada mereka dua sudu kecil buah pisang, bukannya saya paksa mereka makan sebiji pisang,” jelasnya.

Jurucakap polis, Erick Sitepu berkata, kejadian itu berlaku pada jam 8 malam di mana si ibu cuba memberi anak kembarnya makan buah pisang menggunakan sudu bayi sebelum menidurkan mereka.

Polis kini sedang menyiasat sama ada kejadian itu disengajakan ataupun tidak.


APMM Bantu Usir 39 PATI Di Perairan Semporna

SEMPORNA: Seramai 39 pendatang asing tanpa izin (PATI) berjaya diusir sehingga ke sempadan perairan negara melalui perairan Kampung Labuan Haji, Pulau Bum-Bum pada Selasa lalu.

Proses pengusiran PATI itu dilakukan oleh Jabatan Imigresen Malaysia (JIM) Tawau dengan kerjasama daripada pihak Agensi Penguatkuasaan Maritim Malaysia (APMM) Zon Semporna bagi mengekang kemasukan PATI sekali gus mengawal penularan wabak koronavirus (Covid-19) di negeri ini.

Pengarah Zon Maritim Semporna, Komander Maritim Norrimi Hassan berkata, dua aset APMM digerakkan ke Jeti Kompleks Kastam, Imigresen dan Kuarantin (CIQ) Semporna bagi membantu mengawal selia proses pengusiran PATI terbabit.

“Semua PATI berkenaan adalah tahanan dari Pusat Tahanan Sementara (PTS) Tawau membabitkan 15 lelaki dan tiga wanita dewasa serta 21 kanak-kanak.

“Kesemua mereka sudah pun menjalani saringan ujian calitan dan didapati negatif Covid-19 sebelum pengusiran dibuat,” katanya dalam satu kenyataan di sini, hari ini.

Mengulas lanjut, Norrimi berkata, bot yang membawa PATI berkenaan diiring sehingga ke sempadan negara dan dipastikan mereka tidak berpatah balik ke perairan negara.

“Operasi pengusiran ditamatkan kira-kira jam 11.30 pagi sebaik mereka diiring sehingga ke perairan sempadan,” katanya.

Terdahulu, Norrimi berkata, APMM akan terus mempergiatkan tugas pemantauan, rondaan dan penguatkuasaan di perairan negara bagi memastikan sebarang kesalahan yang melanggar undang-undang dapat dibanteras.

“Ini adalah bagi memastikan perairan Semporna sentiasa selamat dan terkawal terutamanya ketika negara berhadapan dengan pandemik Covid-19.

“Komuniti maritim juga diminta mematuhi prosedur operasi standard (SOP) Covid-19 supaya rantaian wabak ini dapat diputuskan dengan segera,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Gesa Rakyat Sabah Patuhi Kawalan Rentas Daerah, Bendung Penularan COVID-19

TUARAN, 2 Okt: Ketua Menteri Datuk Hajiji Noor menggesa rakyat Sabah untuk mematuhi arahan Kawalan Rentas Daerah, yang berkuat kuasa mulai 12.01 tengah malam 3 Okt hingga 16 Okt, bagi membendung penularan COVID-19 di negeri ini.

Beliau berkata kerjasama rakyat amat penting, dalam usaha memutuskan rantaian penularan wabak itu, dengan sentiasa berwaspada dan mengamalkan prosedur operasi standard (SOP) ditetapkan kerajaan.

“Saya berharap rakyat memberi kerjasama demi kebaikan mereka. Amalkan SOP yang telah ditetapkan. Kita kena berwaspada dan berhati-hati kerana wabak ini masih berada dalam kalangan kita.

“Usaha membanteras wabak ini bukan mudah, tetapi apa yang penting untuk kita di Sabah, hadkan pergerakan. Duduk di rumah kecuali ada keperluan mustahak. Jangan melepak atau pergi ke tempat yang boleh dapat jangkitan,” katanya selepas menunaikan solat Jumaat di Masjid Haji Noor, Kampung Serusup di sini hari ini.

Semalam, Menteri Kanan (Kluster Keselamatan) Datuk Seri Ismail Sabri Yaakob berkata, kerajaan akan melaksanakan Kawalan Rentas Daerah di seluruh Sabah, namun perkhidmatan perlu seperti bekalan makanan, perubatan, keselamatan dan lain-lain dibenarkan, untuk melakukan perjalanan rentas daerah.

Sepanjang tempoh itu, mereka yang tamat tempoh kuarantin dibenarkan pulang ke daerah masing-masing atau pulang ke Semenanjung, Sarawak dan Labuan.

Perintah Kawalan Pergerakan Diperketatkan Bersasar (PKPDB) di empat daerah iaitu Tawau, Lahad Datu, Kunak dan Semporna yang diumumkan sebelum ini, kekal berkuat kuasa seperti biasa.- BERNAMA


Peneroka Ladang Sinua Mohon Campur Tangan Dari Ketua Menteri Selesai Kemelut

KENINGAU: Nasib projek usahasama ladang kelapa sawit – Ladang Sinua – di mukim Lanas di sini kini tidak menentu berikutan pertikaian antara pihak pengurusan baharu Lembaga Kemajuan Tanah Sabah (LKTNS) dan pemaju projek.

Perjanjian usahasama antara LKTNS dengan 689 keluarga peneroka dari tiga buah kampung berdekatan untuk membangunkan ladang kelapa sawit seluas 10,000 ekar telah ditandatangani pada tahun 2015 atas usaha Ahli Parlimen Pansiangan pada ketika itu, Tan Sri Joseph Kurup.

“Para peneroka bagaimanapun kini menghadapi masalah kerana sudah dua bulan kerja-kerja pembersihan dan juga kerja di ladang dihentikan atas arahan pengurus besar baharu LKTNS,” kata Robert James, 54 yang merupakan ketua jawatankuasa Ladang Sinua.

Beliau berkata jika masalah itu tidak ditangani dengan cepat ianya akan menjejaskan keseluruhan projek usahasama dan akan mengakibatkan kerugian jutaan ringgit serta menyebabkan para peneroka kehilangan punca pendapatan.

Disebabkan masalah tersebut dijangka akan berpanjangan, Robert berkata kesemua 689 keluarga peneroka memohon bantuan daripada Ketua Menteri Datuk Seri Mohd Shafie Apdal agar campur tangan dalam mencari jalan penyelesaian.

“Kami sangat berharap agar Ketua Menteri dapat campur tangan untuk membantu mencari jalan penyelesaian segera,” katanya, sambil menambah bahawa masalah itu kini timbul walaupun hanya tinggal sekitar 1,500 ekar lagi Kawasan yang masih belum dibersihkan.

“Walaupun kami telah menghadapi pelbagai cabaran dan masalah sejak empat tahun lalu tetapi kami berjaya mengatasinya dengan kerjasama antara pemaju, penduduk kampung dan pengurusan LKTNS yang sebelumnya.

“Kami telah mendapat begitu banyak faedah daripada projek ini termasuk jalan raya yang lebih baik ke kampung kami, bekalan elektrik selain menjadi mata pencarian bagi penduduk kampung dengan bekerja di ladang,” katanya.

Difahamkan hal itu berlaku kerana pengurusan baharu LKTNS mempersoalkan jumlah yang diperolehnya daripada perjanjian usahasama tersebut.


Cuaca Ketika Aidilfitri Diramal Mendung, Hujan

KUALA LUMPUR : Jabatan Meteorologi Malaysia (MetMalaysia) menjangkakan cuaca mendung di seluruh negara dengan kemungkinan hujan di negeri pantai barat Semenanjung Malaysia dan barat Sabah pada Hari Raya Aidilfitri minggu ini.

Ketua Pengarahnya, Jailan Simon berkata, pada sebelah petang pula dijangka hujan di kawasan pedalaman negeri-negeri pantai timur Semenanjung.

“Secara keseluruhannya, dijangka keadaan cuaca yang serupa berlanjutan hingga raya ketiga,” katanya ketika dihubungi Bernama.

Umat Islam dijangka menyambut Hari Raya Aidilfitri pada 13 Mei ini.

Jailan berkata, Malaysia kini berada dalam fasa peralihan monsun yang mengakibatkan hujan dan ribut petir.

Menurutnya, cuaca di negara ini akan bertambah baik menjelang pertengahan bulan ini susulan permulaan fasa Monsun Barat Daya.

Katanya, kejadian ribut petir dan hujan lebat dijangka berkurangan dan kebanyakan negeri akan mengalami lebih banyak bilangan hari tanpa hujan ketika Monsun Barat Daya.

“Namun akan berlaku hujan lebat pada awal pagi di pantai barat Semenanjung akibat garis badai dari Selat Melaka sekali sekala,” katanya.

Beliau berkata, mulai pertengahan bulan ini juga kebanyakan kawasan di Semenanjung Malaysia dijangka menerima hujan pada paras purata antara 100 mm hingga 350 mm kecuali di Melaka dan Johor yang dijangka menerima hujan sedikit iaitu bawah purata antara 100 mm hingga 150 mm.

“Kuching, Samarahan, Sri Aman, Bentong, Sarikei dan Sibu di Sarawak dijangka menerima hujan sedikit bawah purata antara 150 mm hingga 200 mm manakala di Kapit, Bintulu, Miri dan Limbang dijangka menerima hujan pada paras purata antara 150 mm hingga 400 mm,” katanya.

Sabah pula dijangka menerima hujan pada paras purata antara 100 mm hingga 350 mm.

Beliau juga membayangkan kemungkinan Malaysia akan dilanda jerebu rentas sempadan pada hujung Julai atau awal Ogos jika kebakaran hutan di negara jiran tidak terkawal. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekerja Kedai Rugi RM2,935 Selepas Disamun Tukang Masak

LABUAN: Pekerja kedai berdepan detik cemas apabila didatangi seorang lelaki sambil diacukan pisau sebelum melarikan rantai dan gelang emas yang dipakainya dalam kejadian samun di premis di Labuan, kelmarin

Dalam kejadian 11.10 pagi itu, wang tunai sebanyak RM235 yang disimpan di dalam laci turut dilarikan lelaki terbabit.

Ketua Polis Daerah Labuan, Superintendan Muhamad Farid Ahmad berkata, kejadian membabitkan seorang wanita warga Indonesia berusia 33 tahun yang disamun oleh seorang lelaki yang juga berusia 33 tahun.

“Ketika kejadian, mangsa berada di premis tempatnya bekerja, namun tiba-tiba didatangi seorang lelaki yang bertindak mengacukan pisau ke arahnya.

“Suspek kemudian merentap rantai emas yang dipakai pengadu dan merampas gelang tangan emas serta mengambil wang tunai milik kedai terbabit sebanyak RM235 yang disimpan di dalam laci sebelum melarikan diri,” katanya dalam satu kenyataan media, semalam.

Muhamad Farid berkata, jumlah kerugian yang dialami mangsa adalah sebanyak RM2,935.

Ekoran kejadian itu, Muhamad Farid berkata, pada 2.10 pagi semalam, satu tangkapan dibuat terhadap suspek di dalam sebuah kapal.

“Suspek yang bekerja sebagai tukang masak disyaki terbabit dalam kes itu.

“Hasil pemeriksaan membawa kepada penemuan rantai emas dan wang tunai sebanyak RM638,” katanya.

Katanya lagi, lelaki terbabit ditahan untuk siasatan lanjut mengikut Seksyen 392 dan 397 Kanun Keseksaan.


Bekas Ketua Menteri Sabah, Tan Sri Peter Lo Meninggal Dunia

KOTA KINABALU: Ketua Menteri Sabah yang kedua, Tan Sri Peter Lo Su Yin meninggal dunia di Hospital KPJ, di sini malam tadi.

Merupakan peguam yang pertama di Sabah, Lo adalah salah seorang yang memainkan peranan penting dalam proses pembentukan Malaysia pada 1963. Kepakarannya dalam bidang perundangan mendorong Jawatankuasa Antara Kerajaan (IGC) turut menggunakan khidmatnya merangka 20 Perkara yang melibatkan hak-hak Sabah dalam Perjanjian Malaysia.

Pada tahun 1965, Lo yang menerajui SCA dilantik menjadi ketua menteri Sabah berikutan berlakunya kemelut antara ketua menteri pertama, Tun Donald (kemudiannya Fuad) Stephens dengan Tun Datu Mustapha Datu Harun, gabenor (Yang Dipertua Negeri) Sabah yang pertama selepas pembentukan Malaysia.

Lo meletakkan jawatan pada tahun 1967 apabila pilihan raya negeri berlangsung.


Warisan tak akan khianati masyarakat KDM

KENINGAU – Parti Warisan Sabah (Warisan) tidak akan sama sekali mengkhianati masyarakat Kadazan Dusun dan Murut (KDM), kata Ahli Majlis Tertinggi Warisan, Mudi Dubing.

Beliau berkata, tanggapan buruk dilemparkan sesetengah masyarakat KDM terhadap perjuangan Warisan hanyalah persepsi salah semata-mata.

“Perjuangan parti ini (Warisan) dipimpin Ketua Menteri Sabah Datuk Seri Mohd Shafie Afdal adalah berbilang kaum.

“Warisan memberi layanan seimbang kepada semua anggota parti tanpa pilih kasih,” katanya ketika ditemui Bernama selepas menerima kemasukan 1,050 anggota baharu Warisan bagi kawasan Trans Pegalan di sini, hari ini.

Mudi berkata, kerajaan baharu pimpinan Mohd Shafie bersifat lebih terbuka kepada semua lapisan masyarakat pelbagai bangsa di Sabah dengan memastikan tiada siapa dipinggirkan.

Dalam pada itu, Mudi menggesa masyarakat KDM lebih berani menerima hakikat terhadap perubahan selain mahu mereka berusaha lebih agresif dan berdaya saing dalam segala aspek pembangunan.

Beliau turut menasihati anggota baharu parti supaya kreatif meningkatkan sosioekonomi dengan mengoptimumkan peluang disediakan kerajaan.

“Anggota baharu Warisan juga perlu memperkukuh parti di peringkat akar umbi sebagai kekuatan kerajaan kepimpinan ketua menteri,” katanya. – Bernama


2 Lagi Kluster Baharu Aktiviti Ziarah, Rentas Negeri Sambut Aidilfitri Di Sabah

KOTA KINABALU: Sabah semalam mencatatkan dua lagi kluster baharu yang masing-masing membabitkan aktiviti kunjung-mengunjungi dan merentas negeri menyambut Aidilfitri.

Jurucakap perkembangan harian COVID-19 Sabah, Datuk Masidi Manjun berkata dua kluster terbabit iaitu Kluster Sungai Pukul di daerah Tawau manakala Kluster Kauran-Durok pula membabitkan daerah Keningau.

“Kluster Sungai Pukul di Tawau membabitkan jangkitan semasa aktiviti kunjung-mengunjung sempena sambutan Aidilfitri di mana kes indeks adalah suri rumah berusia 63 tahun disahkan positif COVID-19 di Hospital Tawau pada 22 Mei lalu selepas mengalami gejala sejak 18 Mei lalu.

“Saringan kontak rapat mendapati tujuh kes positif dalam kalangan keluarga kes indeks pada 25 Mei lalu sebelum 10 lagi kes dikesan menjadikan jumlah kumulatif setakat hari ini sebanyak 18 kes.

“Siasatan lanjut untuk pengesanan kontak rapat serta punca jangkitan sedang giat dijalankan,” katanya dalam satu kenyataan media, semalam.

Mengulas lanjut mengenai Kluster Kauran-Durok di Keningau, Masidi berkata, kes indeks adalah wanita berusia 30 tahun yang pulang bercuti ke Sabah untuk menyambut Aidilfitri pada 12 hingga 22 Mei.

“Susulan itu, saringan bersasar terhadap 31 kontak rapat mendapati 12 daripadanya positif COVID-19 iaitu empat kes dari Kampung Kauran dan lapan kes dari Kampung Durok Baru pada 25 Mei lalu.

“Berdasarkan maklumat awal, kes indeks dipercayai mendapat jangkitan semasa sambutan Aidilfitri di antara 19 Mei hingga 21 Mei lalu. Pengesanan kontak rapat juga sedang dijalankan,” katanya.

Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata, jumlah kes harian COVID-19 semalam kekal mencatatkan sebanyak tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 semalam adalah sebanyak 229 kes, menjadikan jumlah kumulatif sebanyak 61,057 kes dan satu kes kematian direkodkan membabitkan daerah Kota Belud.

“Jumlah pesakit COVID-19 yang sembuh dan dibenarkan keluar dari hospital seramai 81 menjadikan jumlah kumulatif 58,968 orang.

“Seramai 1,276 orang pesakit sedang menerima rawatan iaitu 405 orang di hospital, 868 orang di Pusat Kuarantin dan Rawatan Berisiko Rendah (PKRC) Awam dan di Pusat Tahanan Sementara (PTS) seramai tiga orang,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DAP Terima Pelantikan Muhyiddin

PUTRAJAYA: DAP menerima pelantikan Tan Sri Muhyiddin Yassin sebagai Perdana Menteri kelapan atas dasar menghormati keputusan Yang di-Pertuan Agong.

Setiausaha Organisasi Kebangsaan DAP, Anthony Loke, berkata DAP berpegang kepada prinsip Rukun Negara iaitu kesetiaan kepada raja dan negara, keluhuran Perlembagaan dan kedaulatan undang-undang bagi menyelesaikan sebarang kemelut politik.

“Seseorang yang dipilih sebagai Perdana Menteri harus mengikut undang-undang dan disokong oleh Ahli Parlimen di Dewan Rakyat.

“Jika sidang Parlimen dilewatkan, bagaimana kita boleh menunjukkan sama ada menyokong atau tidak,” katanya kepada pemberita selepas Majlis Perhimpunan Khas bulanan Kementerian Pengangkutan (MOT) dan Majlis Penghargaan Menteri di sini, hari ini.

Turut hadir, Ketua Setiausaha Kementerian Pengangkutan, Datuk Isham Ishak dan Ketua Pengarah Jabatan Pengangkutan Jalan (JPJ), Datuk Seri Shaharuddin Khalid,

Loke yang juga bekas Menteri Pengangkutan, turut merakamkan penghargaan atas kerjasama baik warga MOT sepanjang 21 bulan bertugas.

“Pada 26 Februari lalu, saya sepatutnya membentangkan kertas kerja Kabinet berhubung insiden MH370 namun tidak sempat kerana Tun Dr Mahathir Mohamad meletak jawatan sebagai Perdana Menteri dan Kabinet dibubarkan.”

“Saya harap pengganti selepas ini dapat meneruskan agenda dan usaha MOT menamatkan perjanjian pelaksanaan Perkhidmatan Tren Elektrik (ETS) dengan Singapura sebelum hujung April, selain pindaan undang-undang ke atas pemandu mabuk yang menyebabkan kematian,” katanya. –Berita Harian


Ancaman Keselamatan: ESSCom gerak aset di lapangan dan pos kawalan

LAHAD DATU, 31 Okt – Kawasan Keselamatan Khas Pantai Timur Sabah (ESSCom) menggerakkan semua aset di lapangan serta pos kawalan hadapan sebagai langkah siap siaga keselamatan.

Komander ESSCom, DCP Datuk Hazani Ghazali berkata perkara itu selari dengan maklumat diterima pihaknya berhubung rancangan kumpulan Abu Sayyaf untuk menculik di kawasan yang tidak didedahkan di Sabah, pada bila-bila masa.

“Saya minta masyarakat di Zon Selamat Timur Sabah (ESSZone) menyampaikan sebarang maklumat kepada ESSCom sekiranya melihat pergerakan yang meragukan dengan menghubungi <b>line ESSCom 089-863181</b> supaya tindakan segera dapat diambil,” katanya dalam kenyataan di sini, hari ini.

Menurutnya, ESSCom memberi jaminan bahawa tahap keselamatan di ESSZone adalah terkawal dan baik.

Semalam, sebuah portal dalam talian Marine Link menyiarkan kenyataan dari sumber Pengawal Pantai Filipina (PCG) bertajuk Piracy Warning Off Philippine: ReCAAP ISC telah menerima maklumat daripada Philippine Focal Point (PCG) bahawa satu kumpulan kira-kira 10 anggota Abu Sayyaf bersenjatakan pistol, raifal dan pelancar bom tangan merancang melakukan aktiviti penculikan pada bila-bila masa yang sesuai di kawasan yang tidak didedahkan di Sabah terutamanya menyasarkan ahli perniagaan atau kru kapal asing yang melalui kawasan itu.

Mereka menggunakan motorbanca berwarna biru dan putih, atau tempatan dikenali sebagai jongkong.

Pemilik kapal dan kru diminta tingkatkan aspek kewaspadaan ketika belayar melalui perairan timur Sabah dan Laut Sulawesi.


TERKINI: 1,168 Kes Positif Baharu Dan 1,029 Kes Sembuh Hari Ini, Paling Tinggi Pernah Direkodkan

PUTRAJAYA: Sebanyak 1168 kes positif jangkitan baharu Covid-19 dilaporkan di negara sekaligus menjadikan jumlah kes positif Covid-19 di Malaysia adalah sebanyak 39,357 kes setakat Sabtu  (7 November 2020), jam 12 tengahari.

Menurut perkongsian terkini Ketua Pengarah Kesihatan, Tan Sri Dr Noor Hisham Abdullah, oleh itu jumlah kes aktif dengan kebolehjangkitan Covid-19 telah meningkat kepada 11,666 kes dan mereka telah diasingkan dan diberi rawatan di hospital.

Daripada 1168 kes positif, tiada kes import dilaporkan di mana kesemuanya merupakan penularan tempatan dalam negara.

Pesakit yang sembuh pertama kali merekodkan jumlah tertinggi iaitu 1029 kes sekaligus menjadikan jumlah keseluruhan pesakit Covid-19 yang pulih sepenuhnya adalah seramai 27,409 atau 69.6 peratus dari keseluruhan kes.

Sehingga kini, terdapat 87 kes positif Covid-19 yang sedang dirawat di Unit Rawatan Rapi (ICU), di mana 32 kes memerlukan bantuan pernafasan.

Manakala, terdapat tiga (3) kes kematian sekaligus menjadikan jumlah kematian Covid-19 di negara ini meningkat kepada 282 orang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Jumlah kes sembuh tertinggi pernah direkodkan.Terima kasih, petugas kesihatan! ❤#kkm pic.twitter.com/e3AiEnOMs8


Sabah rekod jumlah hasil pelancongan tertinggi dalam sejarah

TAWAU: Industri pelancongan Sabah tahun lepas merekodkan hasil tertinggi dalam sejarah dengan jumlah sebanyak RM8.342 bilion.

Timbalan Ketua Menteri yang juga Menteri Pelancongan, Kebudayaan dan Alam Sekitar Datuk Christina Liew berkata, jumlah kedatangan pelancong turut mencatatkan rekod tertinggi iaitu seramai 3.879 juta pelancong.

Menurutnya, statistik yang direkodkan Lembaga Pelancongan Sabah (STB) menunjukkan jumlah kedatangan pelancong meningkat 5.3 peratus sepanjang 2018 dan hasil pelancongan turut meningkat 6.6 peratus berbanding RM7.82 bilion pada 2017.

Beliau berkata secara keseluruhan, rekod kedatangan pelancong antarabangsa meningkat sebanyak 10.2 peratus manakala peningkatan 2.8 peratus bagi ketibaan domestik.

“Negara China melangkaui paras setengah juta ketibaan pelancong dengan rekod seramai 593,623 pelancong China datang ke Sabah tahun lepas.

“Sehingga Disember 2018, penerbangan terus dari China ke Lapangan Terbang Antarabangsa Kota Kinabalu (LTAKK) merekodkan jumlah sebanyak 125 penerbangan seminggu,” katanya dalam kenyatan di sini hari ini.

Chirstina berkata, pelancong dari Korea Selatan mencatatkan jumlah kedua tertinggi dengan peningkatan sebanyak 8.5 peratus melibatkan seramai 337,100 pelancong.

Menurutnya, pasaran negara Singapura juga menunjukkan peningkatan iaitu sebanyak 9.1 peratus tahun lepas.

“Saya amat berbangga dengan prestasi yang dicapai industri ini tahun lepas dan ia adalah tahun terbaik buat Sabah.

“Setakat ini, kita berhubung dengan 26 destinasi antarabangsa menerusi 12 penerbangan asing.

“Justeru, kita akan menekankan lebih banyak pelancongan domestik ke Sabah memandangkan banyak kawasan pelancongan dibuka di negeri ini untuk pelancongan,” jelasnya.

Beliau berkata, setiap minggu sebanyak 444 penerbangan yang menghubungkan Semenanjung, Sarawak dan Wilayah Persekutuan Labuan tiba ke Sabah meliputi kapasiti hampir 75,000 tempat duduk.Sumber : Utusan Borneo


COVID-19: Kes Positif Kekal 4 Angka, 1,208 Lagi Kes Baharu Dilaporkan Hari Ini

PUTRAJAYA, 15 Nov : Kementerian Kesihatan (KKM) mengesahkan terdapat 1,208 lagi kes positif baharu jangkitan COVID-19 pada hari ini.

Angka tersebut menjadikan jumlah kumulatif kini meningkat ke 47,417 kes dengan 12,323 kes aktif.

Daripada 1,208 kes baharu itu, hanya enam (6) kes import yang direkodkan iaitu India tiga kes, Bangladesh satu kes, Nepal satu kes dan Indonesia satu kes, manakala selebihnya adalah penularan tempatan.

Ketua Pengarah Kesihatan, Tan Sri Datuk Seri Dr. Noor Hisham Abdullah berkata, Sabah mencatatkan sebanyak 381 kes (31.5 peratus) daripada keseluruhan kes positif pada hari ini, manakala negeri-negeri di Lembah Klang pula mencatatkan sebanyak 661 kes (54.7 peratus).

“Daripada jumlah ini, sebanyak 594 kes adalah daripada kluster-kluster (89.9 peratus). Kluster yang melaporkan kes yang tertinggi adalah Kluster Tapak Bina Damanlela di Wilayah Persekutuan Kuala Lumpur iaitu sebanyak 460 kes.

“Sebanyak tujuh (7) kes (0.6 peratus) yang dilaporkan adalah berkaitan kluster-kluster di penjara. Ini melibatkan Kluster Penjara Seberang Perai (4 kes), Kluster Penjara Sandakan (2 kes) dan Kluster Penjara Kepayan (1 kes),” katanya dalam satu kenyataan hari ini.

Dalam pada itu, 1,013 kes sembuh dicatatkan hari ini, menjadikan kes pulih turut meningkat ke 34,785 kes bersamaan 73.4 peratus.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak Parah Terkena Serpihan Sinki Pecah Yang Terjatuh Selepas Ditekannya Dengan Kuat

Seorang kanak-kanak lelaki, Wang, 10, di Tainan, Taiwan, cedera parah selepas terkena serpihan sinki pecah selepas terjatuh.

Difahamkan, Wang sebelum itu mahu melihat cermin dan menekan sinki itu dengan kuat dan secara tiba-tiba sinki itu terjatuh dan pecah. Akibatnya, serpihan sinki itu terkena pada Wang sehingga menyebabkan kecederaan.

Ketika ditemui oleh ibu bapanya, mangsa terbaring berlumuran darah dan segera dikejarkan ke hospital.

Pemeriksaan doktor mendapati saraf, arteri, otot dan pembuluh darah di tangan Wang terkoyak and pasukan perubatan cuba sedaya upaya menyelamatkan nyawa mangsa.

Selepas menjalani pembedahan yang berlangsung selama empat jam, mereka berjaya menyelamatkan Wang dan terpaksa ditahan wad selama seminggu untuk pemantauan.

Doktor memberi peringatan kepada golongan ibu bapa bahawa, kecederaan yang disebabkan oleh seramik atau kaca pecah adalah sangat serius.

“Sebaik-baiknya jangan buat sinki dinding yang tidak mempunyai sokongan di bawahnya kerana kanak-kanak gemar menekan sinki tersebut apabila menggunakannya.

“Selain itu, sekiranya anda mengesan berlaku keretakan pada sinki seramik seperti ini, jangan tunggu lama dan tukar terus dengan sinki baru bagi mengelakkan kejadian yang sama berulang,” katanya.